Srikandi Bersatu teguh bersama PM, sedia tanding semua kerusi

Srikandi Bersatu akan sentiasa berdiri teguh bersama Perdana Menteri Muhyiddin Yassin, untuk menghadapi Pilihan Raya Umum ke-15 (PRU15) dan sedia bertanding di semua kerusi, sekiranya Umno tidak mahu bertoleransi.Ketuanya, Rina Mohd Harun berkata politik yang sihat, mencipta rasa keamanan dan keharmonian kepada rakyat amatlah penting, dalam memastikan ketenteraman rakyat dan kestabilan ekonomi terpelihara, terutama ketika negara dilanda krisis pandemik Covid-19.“Saya percaya kehidupan rakyat di negara ini sudah cukup terkesan dengan pandemik Covid-19. Sedemikian, sebagai ahli politik yang diberikan mandat oleh rakyat, saya dan semua ahli Srikandi Bersatu akan sentiasa mendengar keluh kesah rakyat di akar umbi, dan bukannya menambahkan lagi kegelisahan rakyat.“Ini adalah masanya untuk mendahulukan kepentingan rakyat, terutamanya dalam melaksanakan pelbagai inisiatif rangsangan ekonomi yang telah diumumkan untuk kebajikan rakyat, seperti Pakej Rangsangan Ekonomi Prihatin Rakyat (Prihatin), Pelan Jana Semula Ekonomi Negara (Penjana), Pakej Bantuan Perlindungan Ekonomi dan Rakyat Malaysia (Permai), serta Program Strategik Memperkasa Rakyat dan Ekonomi (Pemerkasa),” katanya dalam kenyataan hari ini.Beliau berkata Srikandi Bersatu berpegang kukuh menjunjung prinsip perjuangan parti, yang sentiasa mengutamakan perpaduan dan keharmonian antara masyarakat pelbagai kaum dan agama, memelihara kestabilan politik dan keselamatan negara, serta memacu pembangunan ekonomi yang mapan, demi kepentingan rakyat dan negara.Sehubungan itu, Rina berkata segala bentuk provokasi dan cubaan mengganggu gugat kestabilan politik di negara ini perlu dihentikan.Beliau juga menyeru semua pihak supaya bersatu tanpa mengira ideologi politik dalam memerangi pandemik Covid-19 dan fokus perlu diberikan kepada usaha kerajaan dalam mewujudkan imuniti kelompok menerusi Program Imunisasi Covid-19 Kebangsaan.


Banjir di pantai timur, 6 jalan hubungkan Terengganu-Kelantan ditutup

Sebanyak enam jalan di daerah Setiu yang menghubungkan Terengganu dan Kelantan terpaksa ditutup kepada semua jenis kenderaan buat masa ini, berikutan banjir yang sedang melanda negeri pantai timur.
Polis Terengganu dalam kenyataan hari ini memaklumkan jalan yang ditutup sepenuhnya adalah Jalan Kuala Terengganu-Kota Bharu (berhampiran Petronas Permaisuri di Kampung Balik Bukit); Jalan Kuala Terengganu-Kota Bharu (di lampu isyarat Guntong); dan Jalan Guntong-Kampung Saujana (di Kampung Guntong Dalam).
“Jalan yang turut terputus untuk kenderaan berat dan ringan adalah Jalan Kuala Terengganu-Kota Bharu (di Kampung Buluh); Jalan Permaisuri-Kampung Hulu Seladang (di Kampung Besut); dan Jalan Kuala Terengganu-Kampung Raja (berdekatan Bulatan Che Selamah di Jalan Pantai),” menurut kenyataan itu.
Sementara itu, Lebuhraya Pantai Timur 2 (LPT2) Sdn Bhd dalam kenyataan di Facebook rasmi hari ini memaklumkan berikutan laluan terhalang di KM393.4 antara laluan Bukit Besi ke Ajil yang ditutup ekoran cerun runtuh, pemandu dari Kuala Lumpur yang menghala ke Kuala Terengganu dinasihatkan keluar di Plaza Tol Dungun (Mandatori Exit) dan mereka dinasihatkan untuk menggunakan Jalan Pantai (FT03).
“Walau bagaimanapun, perjalanan dari Kuala Terengganu menghala ke Kuantan dan Kuala Lumpur menggunakan Lebuhraya LPT2 masih boleh dilalui oleh semua kenderaan seperti biasa,” menurut kenyataan itu.


Undang-undang pemakaian pelitup muka mungkin dikuatkuasakan semula, kata Khairy

Kementerian Kesihatan Malaysia (KKM) tidak menolak kemungkinan pelaksanaan semula penguatkuasaan undang-undang pemakaian pelitup muka di tempat awam di bawah Akta 342 Pencegahan dan Pengawalan Penyakit Berjangkit 1988, selepas empat bulan kerajaan mengumumkan peralihan ke fasa endemik jangkitan Covid-19. Menteri Kesihatan Khairy Jamaluddin berkata ianya selepas kementerian mendapati trend mematuhi pemakaian pelitup muka di premis-premis tertutup semakin berkurangan dalam kalangan rakyat Malaysia. Katanya, sehingga kini, pemakaian pelitup muka masih wajib.
Bagaimanapun, sejak 17 April lalu, KKM mengambil keputusan bahawa tiada lagi pengeluaran notis saman kerana ianya selari dengan pengumuman kerajaan menuju ke fasa endemik pada 1 April lalu. Menerusi Akta 342 itu, mana-mana individu yang melanggar kesalahan berkenaan boleh dikenakan denda tidak melebihi RM1,000 atau penjara selama tempoh tidak melebihi enam bulan. “Jadi kita lebih utamakan pemerkasaan komuniti dan tanggungjawab individu. Bukannya pemerkasaan undang-undang. “Sekiranya jumlah kes lebih meningkat dan mendadak, KKM tidak menolak kita akan kuatkuasakan semula akta 342 kepada mereka yang enggan pakai pelitup muka,” katanya dalam satu sidang media di Putrajaya hari ini. Semalam, sebanyak 4,020 kes baru Covid-19 direkodkan menjadikan jumlah keseluruhan sebanyak 4,586,322 kes, situasi yang menimbulkan kegusaran kepada kementerian memandangkan negara sedang berada dalam fasa terakhir melawan jangkitan tersebut. Ketika ini, 33,839 kes aktif direkodkan, dengan 32,617 atau 96.4% daripadanya sedang menjalani kuarantin kendiri. Khairy berkata, terdapat ramai pihak yang sambil lewa dan mengabaikan pemakaian pelitup muka sedangkan cara tersebut merupakan langkah paling berkesan untuk menghindari penularan wabak Covid-19. “Saya masih lagi rayu atas pemerkasaan individu dan komuniti terhadap pemakaian pelitup muka di premis tertutup kecuali ketika waktu makan, minum dan mengambil gambar. “Dalam konteks yang lain mereka perlu terus patuh kerana ianya langkah yang berksan untuk kurangkan jangkitan Covid-19.” Atas sebab itu, Khairy mengingatkan orang ramai supaya terus peka dan mengamalkan langkah-langkah kesihatan awam bagi menghindarkan diri dan ahli keluarga daripada jangkitan dan gelombang baru wabak tersebut. Beliau turut menyeru kepada setiap individu yang merancang untuk pulang ke kampung dalam masa terdekat ekoran sambutan perayaan untuk membuat ujian kendiri Covid-19.
Ini bagi memastikan golongan berisiko tinggi terutamanya golongan warga emas tidak terdedah kepada risiko jangkitan dan gejala yang teruk.


PN berjaya lakukan ‘inroad’ di Melaka, kata Muhyiddin

Meskipun kalah pada Pilihan Raya Negeri (PRN) Melaka, Perikatan Nasional (PN) berjaya melakukan “inroad” apabila memenangi dua kerusi selain membuktikan mereka mampu menjadi pencabar utama kepada Barisan Nasional (BN), kata Muhyiddin Yassin.Pengerusi PN itu berkata, sebahagian besar calon mereka berjaya mendapatkan jumlah undi yang agak besar berbanding calon-calon lain.“Ini menunjukkan PN sudah membuat ‘inroad’ di Melaka. Ada angin perubahan tapi ternyata belum cukup kuat untuk membentuk kerajaan,” katanya pada sidang media di Melaka hari ini.Beliau turut mengucapkan tahniah kepada BN dan berharap agar gabungan itu mampu menunaikan janji-janji pilihan raya.PN menerusi Bersatu berjaya memenangi dua kerusi Dewan Undangan Negeri (DUN), mengekalkan jumlah kerusi yang dimenangi Pada Pilihan Raya Umum ke-14 (PRU14) lepas.Dua kerusi yang dimenangi Bersatu kali ini ialah di Bemban dan Sungai Udang.Sementara itu, Muhyiddin berkata blok itu akan membuat kajian mendalam terhadap keputusan PRN Melaka ini bagi menentukan punca kekalahan.“Sama ada berkaitan jumlah pengundi keluar, jentera atau masalah lain.“Ini tentunya beri banyak pengajaran,” tambah bekas perdana menteri itu.Menurut Muhyiddin, PN bersedia menghadapi kemungkinan PRU15 sekiranya ia diadakan lebih awal.“Kita sudah berada di sini, dan akan terus beristiqamah untuk jadi pencabar utama kepada BN,” katanya.


Diberhentikan sekolah sebelum SPM, gadis tanpa kerakyatan tekad mahu jadi jurutera

Tiada apa yang lebih mengecewakan buat Nor Adilla Ramli ketika dia bersemangat ingin menduduki peperiksaan paling penting dalam hidupnya, apabila pengetua sekolah memaklumkan diberhentikan kerana tidak mempunyai kad pengenalan.
Kejadian yang menyedihkan ini berlaku enam bulan sebelum dia ingin menduduki Sijil Pelajaran Malaysia (SPM) di negeri kelahirannya Johor.
Dia tidak dapat menahan air mata dan rasa sedih ketika mengenang kembali peristiwa ini.
"Saya tidak pasti ia arahan pengetua sendiri atau kementerian. Tapi saya duduki juga peperiksaan itu. Tetapi saya tidak boleh sambung belajar,” katanya kepada MalaysiaNow.
"Semasa saya hendak beli nombor Pin UPU di Bank Simpanan Nasional, pegawai bank memaklumkan bahawa nombor surat beranak saya tiada dalam sistem, walaupun sijil SPM sudah dikeluarkan.”
Adilla kini menginjak 21 tahun.
Gadis itu, berserta seorang abang dan kakaknya antara individu yang tidak mendapat kerakyatan.
Ini kerana, ayah dan ibu mereka dinikahkan oleh jurunikah yang tidak diiktiraf.
Ekoran itu, sijil nikah mereka tidak dapat disahkan.
Ayahnya merupakan warganegara Malaysia manakala ibunya warganegara Indonesia.
Mereka bernikah di Malaysia.
Situasi itu berlarutan apabila anak pertama yang juga abang kepada Adilla dilahirkan pada 1998.
Menurut Adilla, sijil nikah ibu bapa mereka dirampas pejabat agama.
Sehingga kini, ketiga-agak adik-beradik itu hanya mempunyai surat beranak.
"Proses membuat surat beranak ini pun ibu bapa saya kena pergi ke pejabat agama untuk meminta kebenaran."
Mengimbas kembali, katanya dia tidak dapat menikmati zaman persekolahan yang sempurna kerana ketiadaan kad pengenalan.
Guru-guru tidak berani membawanya keluar mengikuti apa-apa pertandingan atau lawatan sambil belajar.
Dia pernah mewakili kelasnya dalam pertandingan debat namun hasrat mewakili sekolah terbantut, juga atas alasan yang sama.
Adilla berkata, ibu bapanya pernah memohon kerakyatan untuknya ketika berada di tingkatan satu, namun usaha itu gagal kerana mereka tiada sijil nikah.
"Pada 2018, ibu dan ayah bernikah semula kerana sebelum ini mereka tidak tahu caranya untuk mendapat kembali sijil nikah yang disahkan.
“Kami adik-beradik memohon semula kad pengenalan tetapi bagi abang dan kakak saya, Jabatan Pendaftaran Negara menolak permohonan mereka kerana melebihi had umur.
"Hanya saya yang masih berusia 18 tahun ketika memohon," katanya.
Namun, setelah tiga tahun memohon kerakyatan, Adilla yang bercita-cita menjadi jurutera itu masih belum menerima jawapan.
Hampir setiap bulan, dia akan menghubungi Kementerian Dalam Negeri namun jawapan yang diterima tetap sama.
Permohonan masih dalam proses.
Abang dan kakaknya terpaksa melupakan hasrat ingin menyambung pelajaran.
Mereka kini sedang bekerja untuk menyara keluarga.
Adilla berkata, walaupun permohonannya masih belum menerima jawapan, dia tetap menyimpan cita-citanya yang ingin sambung belajar dan menjadi seorang jurutera.


Putrajaya benarkan makan besar keluarga untuk Tahun Baru Cina

Putrajaya hari ini menambah baik prosedur operasi standard (SOP) sambutan Tahun Baru Cina dengan membenarkan makan besar keluarga akan tetapi tanpa melibatkan rentas daerah dan negeri.“Mesyuarat bersetuju makan besar keluarga (family reunion dinner) pada 11 Februari 2021 dibenarkan dengan tidak melebihi 15 orang ahli keluarga terdekat yang tinggal dalam zon lingkungan 10km radius tanpa rentas daerah dan negeri,” kata kementerian perpaduan negara dalam satu kenyataan petang ini.Selain itu, Putrajaya juga bersetuju untuk membenarkan aktiviti keagamaan di rumah ibadat pada 11, 12 dan 19 Februari akan datang dengan SOP yang ketat.“Seperti bilangan kehadiran penganut di rumah ibadat tidak melebihi 30 orang pada satu-satu masa dengan pemakaian pelitup muka dan penjarakan fizikal.“Tempoh waktu sembahyang adalah selama 30 minit dan diselangi dengan kerja-kerja sanitasi selama 30 minit sebelum waktu sembahyang yang berikutnya,” kata kenyataan itu.Menurut kenyataan itu, jadual waktu sembahyang adalah bermula daripada pukul 6 pagi hingga 2 petang sahaja.“Aktiviti sembahyang pada 19 Februari 2021 dibenarkan di halaman rumah masing-masing pada waktu malam mengikut tradisi perayaan Tahun Baru Cina bagi ‘Hokkien Clan’”.Sebelum ini SOP dikeluarkan Majlis Keselamatan Negara (MKN) menimbulkan kekecohan di media sosial apabila makan besar keluarga hanya dibenarkan bagi yang tinggal di rumah yang sama.


Atlet negara diberi kelonggaran jalani latihan seperti biasa, kata menteri

Selepas lebih dua bulan menjalani latihan secara kuarantin, atlet kebangsaan bakal menikmati sedikit kebebasan apabila ia tamat hari ini.Menteri Belia dan Sukan Reezal Merican Naina Merican berkata hampir 600 atlet merangkumi 28 jenis sukan yang menjalani latihan secara kuarantin berikutan peningkatan kes Covid-19 pada hujung tahun lepas, kini diberi kebenaran untuk menjalani latihan pusat secara terkawal.Beliau berkata selain tahap kecergasan, daya saing dan prestasi, kesihatan mental atlet juga harus dijaga.“Saya rasa mereka dah tepu. Jadi saya memikirkan sudah sampai tahap (atlet) diberi kelonggaran dan saya nak ambil kesempatan ini untuk ucap tahniah kepada semua atlet dan jurulatih termasuk jurulatih luar negara semuanya komited dalam menjalani latihan secara kuarantin.“Pada saya, komitmen yang dipamerkan ini amat disanjungi. Saya berharap dengan pelepasan ini, mereka dapat menjalani latihan seperti biasa, memandangkan status negeri Selangor pun dah tukar ke perintah kawalan pergerakan bersyarat (PKPB) dan kadar kes Covid-19 pun dah menurun,” katanya.Beliau berkata demikian kepada pemberita selepas melakukan tinjauan pematuhan prosedur operasi standard (SOP) penganjuran Liga Hoki Malaysia (MHL) di Stadium Hoki Nasional, Bukit Jalil malam tadi.Atlet negara menjalani latihan menerusi pendekatan kuarantin di Kompleks Sukan Negara Bukit Jalil, Kompleks Sukan Keramat, Akademi Badminton Malaysia Bukit Kiara, Kompleks Sukan Paralimpik Kampung Pandan dan Velodrom Nilai sejak Januari.Reezal Merican bagaimanapun mengingatkan atlet untuk terus mematuhi SOP dan norma baharu dalam menjalani latihan.


Ketua pemuda Bersatu Kelantan meninggal dunia

Ketua pemuda Bersatu Kelantan Muhammad Amiin Ridhuwan Ab Aziz, 36, meninggal dunia dipercayai akibat serangan jantung, kira-kira 6 pagi tadi.Perkara itu disahkan Setiausaha Akhbar Pemuda Bersatu Kelantan Che Isham Sharudin Che Hamat Nordin ketika dihubungi Bernama.“Allahyarham difahamkan mengalami sakit dada dan rebah ketika sahur pagi tadi di kediamannya sebelum dibawa ke Hospital Pasir Mas. Allahyarham disahkan menghembuskan nafas terakhir di Hospital Pasir Mas, buat masa ini jenazah arwah masih berada di hospital untuk pemeriksaan lanjut.“Allahyarham akan dikebumikan di Tanah Perkuburan Islam Benta, Kampung Pohon Buluh, Pasir Mas selepas solat zuhur,” katanya.Mengulas lanjut, beliau berkata Muhammad Amiin Ridhuwan yang juga Ketua Armada Pasir Mas merupakan seorang ketua yang cukup komited dan berani mendepani isu rakyat sepanjang diberikan mandat memimpin pemuda Bersatu Kelantan sejak tahun lepas.“Semoga roh Allahyarham ditempatkan dalam kalangan insan soleh,” katanya sambil memberitahu Muhammad Amiin Ridhuwan meninggalkan dua balu dan lapan orang anak.


Banjir rosakkan hasil tanaman, tiada pesta menuai di rumah panjang Sarawak

Pada setiap awal tahun, kawasan pedalaman berhampiran sungai Ulu Baram di Sarawak akan meriah dengan suara nyanyian dan hilai tawa ketika orang Kenyah meraikan pesta menuai mereka.Pesta yang dikenali sebagai Mamat itu biasanya akan berlangsung antara Februari dan April, bergantung waktu padi mula-mula ditanam.Ia menjadi bahagian penting budaya mereka walaupun beberapa tahun kebelakangan ini menyaksikan perubahan secara beransur-ansur daripada tradisi itu dalam kalangan generasi muda.Bagi masyarakat Kenyah, hasil tuaian padi yang baik dan konsisten merupakan cerminan keseluruhan moral warga rumah panjang dan cara untuk mereka meningkatkan status sosial dan ekonomi selain pengaruh dalam masyarakat.Biasanya, masyarakat Kenyah akan bergotong royong menyiapkan juadah bersama bagi meraikan pesta menuai.Ketika waktu dan hari yang baik, Pesta Mamat adalah acara paling dinanti-nantikan setiap tahun.Namun musim menuai tahun ini bukanlah waktu yang tepat untuk meraikannya.Bulan lalu, rumah panjang Long Moh yang merupakan tempat tinggal sekitar 200 orang dari suku Kenyah ditimpa hujan lebat yang melanda kawasan pedalaman dan bahagian atas kawasan Baram.Pada 18 Mei, paras air sungai Ulu Baram naik begitu tinggi sehingga rumah panjang di kawasan itu, termasuk Long Moh, dinaiki air.Alex, seorang pesawah padi berkata banyak rumah ditenggelami air, namun mereka yang tinggal di rumah panjang itu tidak dipindahkan walaupun paras air banjir meningkat sehingga satu meter.“Keesokan paginya, hujan lebat berterusan, sehingga paras air sampai ke Uma Kelebang, sebuah rumah panjang berhampiran rumah kami,” katanya kepada MalaysiaNow.“Penduduk kampung hanya dapat melihat tanpa dapat melakukan apa-apa ketika air deras membawa perahu kami dan harta benda lain.”Lebih malang, sawah padi mereka juga turut musnah.Tanpa tuaian hasil ditambah pula kekangan akibat langkah-langkah kesihatan bagi membendung penularan Covid-19.Maka, tidak ada lagi perayaan bagi tahun ini.Ini adalah musibah kali kedua bagi masyarakat Kenyah kerana banjir serupa juga terjadi pada Januari lalu.Penduduk rumah panjang membersihkan sampan dan kawasan sekitar selepas air banjir surut.Sepupu Alex, William yang ketika ini bekerja di Miri masih teringat akan suara orang ramai menumbuk padi dengan alu kayu pada malam pesta Mamat.Bunyi itu menjadi petanda kepada semua orang yang mendengarnya perayaan sudah hampir tiba.“Pada malam perayaan, para wanita akan menyanyikan lagu-lagu bersulam irama orang menumbuk padi.“Seperti banyak hal-hal yang lain di Ulu, menumbuk beras adalah urusan bersama,” katanya kepada MalaysiaNow.Namun aktiviti seperti itu kini hanya menjadi kenangan akibat kenyataan pahit yang mereka hadapi ketika ini.Pertama, mereka kini menghadapi kekurangan bekalan makanan.Di rumah panjang Lio Mato, Johana Engge berkata barang keperluan seperti gula dan garam sudah hampir habis.Mereka sebenarnya boleh mendapatkan lebih banyak bekalan, namun terpaksa mendapatkan permit melakukan perjalanan semasa sekatan pergerakan penuh menyebabkan keadaan menjadi lebih sukar.“Kami perlu menyediakan makanan, terutama untuk orang tua dan mereka yang sakit,” katanya.“Sekarang kami harus bergantung kepada saudara-mara dan ahli keluarga yang bekerja di bandar untuk menghantar makanan kepada kami.”Namun, perkara tersebut bukannya mudah, sesiapa yang ingin pergi ke rumah panjang itu mesti menggunakan kereta pacuan empat roda.Lio Mato juga jauh dari kota Miri, perjalanan untuk ke sana akan mengambil masa enam hingga lapan jam menggunakan laluan kayu balak.Untuk sampai ke Miri dari Long Moh pula memakan masa sembilan hingga 12 jam pemanduan.Di rumah panjang Lio Mato, Johana bimbang dengan keadaan sukar yang dihadapi masyarakat Kenyah di sana.“Saya harap pihak berkuasa dapat memberi lebih tumpuan kepada orang-orang seperti kami, yang tinggal di kawasan pedalaman dan terpencil,” katanya.Menanam semula tanaman menjadi satu-satunya pilihan yang ada, namun hal itu pun sukar dilakukan kerana banjir masih berterusan di kawasan itu.William dan Alex berkata air banjir semakin mudah naik kerana paras air sungai ketika ini.“Banjir boleh berlaku sehingga dua kali setahun,” kata mereka.“Sebelum ini, mudah untuk kami cari makanan. Sekarang, hutan dimusnahkan oleh syarikat-syarikat balak.”


AS tamatkan perintah darurat Covid-19

Pentadbiran Presiden Joe Biden mengumumkan akan menamatkan perintah darurat Covid-19 pada 11 Mei, hampir tiga tahun selepas Amerika Syarikat mengenakan langkah pembendungan menyeluruh untuk mengekang penularan wabak itu.
Perintah darurat kebangsaan dan kesihatan awam (PHE) Covid-19 dikuatkuasakan pada 2020 oleh Presiden Donald Trump ketika itu.
Biden berulang kali melanjutkan langkah, yang membolehkan berjuta-juta rakyat negara itu melakukan ujian saringan, mendapatkan vaksin dan rawatan percuma.
Pejabat Pengurusan dan Belanjawan (OMB) Rumah Putih dalam satu kenyataan berkata, pengumuman itu yang akan tamat tempoh dalam beberapa bulan akan datang, akan dilanjutkan lagi sehingga 11 Mei.
"Pelaksanaan ini adalah selaras dengan komitmen pentadbiran sebelum ini untuk memberi notis sekurang-kurangnya 60 hari sebelum penamatan PHE," kata OMB dalam satu kenyataan dasar pentadbiran.
Kerajaan sudah membiayai vaksin Covid-19, beberapa ujian dan rawatan tertentu di bawah pengisytiharan PHE.
Apabila tamat kelak, kos tersebut akan dipindahkan ke pihak insurans swasta dan pelan kesihatan kerajaan.
Menurut OMB, penamatan PHE turut akan menamatkan arahan, dikenali sebagai “Title 42”, bagi mengusir pendatang dari Nicaragua, Cuba dan Haiti yang ditangkap menyeberangi sempadan AS-Mexico kembali ke Mexico.
OMB dalam kenyataan berasingan berkata, Biden akan meluluskan rang undang-undang di Kongres AS yang akan menghapuskan mandat vaksin Covid-19 untuk penyedia penjagaan kesihatan menjalankan program persekutuan tertentu.
Kes Covid-19 semakin berkurangan di AS, walaupun data kerajaan menunjukkan lebih 500 orang maut setiap hari akibat wabak itu.


Agong minta pandangan Ku Li, kata setiausaha politik

Ahli Parlimen Gua Musang Tengku Razaleigh Hamzah dipanggil menghadap Yang di Pertuan Agong Sultan Abdullah Sultan Ahmad Shah di Istana Negara semalam atas kapasiti beliau sebagai ahli Parlimen paling lama berkhidmat.Setiausaha politik Razaleigh, Mohd Lokman Ghani berkata pertemuan itu adalah atas perkenan Sultan Abdullah untuk mendapatkan pandangan daripada Razaleigh mengenai situasi semasa politik negara.“Semalam Yang di Pertuan Agong menitahkan Tengku Razaleigh untuk menghadap di Istana Negara kemudian baru beliau pergi (semalam). Perbincangan itu melibatkan empat mata untuk Tengku Razaleigh beri pandangan, sekadar itu sahaja yang saya tahu.“Tengku Razaleigh dipanggil menghadap atas kapasiti individu yang paling berpengalaman, paling matang, lama dalam politik dan individu yang pernah bekerja dengan semua perdana menteri,” katanya kepada Bernama.Lokman turut menjelaskan pertemuan itu tidak ada kena mengena dengan kedudukan Razaleigh, 83, sebagai pengerusi Jemaah Penasihat Umno mahupun sebagai wakil parti itu.Semalam, kenderaan yang membawa Razaleigh, dilihat keluar dari Pintu Dua Istana Negara, pada 2.40 petang selepas Ketua Pembangkang Anwar Ibrahim menghadap Sultan Abdullah pada sebelah pagi.Anwar menghadap Yang di Pertuan Agong di Istana Negara untuk menyembah maklum kepada Seri Paduka bahawa beliau mempunyai sokongan lebih 120 Ahli Parlimen untuk membentuk kerajaan persekutuan yang baru.


Lebih 2.73 juta populasi remaja lengkap divaksin

Seramai 2,738,450 individu atau 87% daripada populasi remaja berusia 12 hingga 17 tahun di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, seramai 2,835,938 individu atau 90.1% daripada golongan itu menerima sekurang-kurangnya satu dos vaksin.Bagi populasi dewasa pula, sejumlah 97.5% atau 22,823,150 telah melengkapkan vaksinasi mereka, manakala 23,126,700 atau 98.8% menerima sekurang-kurangnya satu dos vaksin Covid-19.Sementara itu, sebanyak 167,323 dos vaksin diberikan semalam melibatkan 3,161 dos pertama, 4,390 dos lengkap dan 159,772 dos penggalak.Jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 56,207,871 dos, manakala jumlah kumulatif dos penggalak kini 4,879,326.


Calonkan Ismail yang ‘bukan presiden Umno’ satu perkembangan baik, kata GPS

Gabungan Parti Sarawak (GPS) mengalu-alukan keputusan Umno mencalonkan naib presidennya, Ismail Sabri Yaakob sebagai calon perdana menteri jika Barisan Nasional (BN) memenangi pilihan raya umum (PRU) akan datang, menyifatkan langkah itu memecahkan tradisi pemilihan calon daripada ketua parti.Bercakap kepada MalaysiaNow, parti utama GPS, Parti Pesaka Bumiputera Bersatu (PBB) menyifatkan keputusan Umno tersebut adalah satu langkah yang betul.“Ia menunjukkan ada perkembangan baru dan sihat dalam parti,” kata Naib Presiden PBB Abdul Karim Rahman Hamzah.Karim turut berkata langkah itu dapat meredakan spekulasi mengenai calon-calon lain, termasuk Timbalan Presiden Umno Mohamad Hasan yang sebelum ini menyuarakan hasrat untuk bertanding di kerusi Parlimen.“Keputusan Umno untuk mengekalkan Ismail sebagai perdana menteri jika menang PRU akan datang menunjukkan parti itu sudah bersedia untuk menghadapi pilihan raya,” katanya lagi.“Harapan saya ia akan bawa kestabilan kepada situasi (politik) ketika ini.”Minggu lalu, Majlis Kerja Tertinggi Umno bersetuju untuk mencalonkan Ismail sebagai perdana menteri parti itu, satu langkah yang dianggap penganalisis boleh menjadi satu helah kluster mahkamah bagi mendapatkan persetujuan Ismail untuk Parlimen dibubarkan lebih awal.Bagaimanapun, Karim berkata GPS tidak akan memihak kepada mana-mana kem dalam konflik dalaman Umno.“Apa yang berlaku kepada pemimpin yang terlibat dalam kes mahkamah boleh menyebabkan ketidakstabilan (dalam parti itu),” katanya.“Sebelum ini, mereka yang ada sokongan majoriti di Parlimen secara automatik akan jadi presiden dan perdana menteri.“Tetapi ini berubah selepas Perikatan Nasional (PN) mengambil alih. Perdana menteri adalah daripada parti dan tidak memegang jawatan presiden.”Dalam pada itu, Setiausaha Agung GPS Alexander Nanta Linggi berkata sebarang usaha untuk menjatuhkan kerajaan dan mengheret rakyat ke dalam krisis politik, ketika negara sedang menjalani fasa pemulihan akibat pandemik Covid-19 hanya akan mencetuskan kebimbangan orang ramai.“GPS tidak mempunyai pandangan yang jelas berhubung pendirian Umno yang tidak mahu melanjutkan memorandum persefahaman antara Pakatan Harapan dan kerajaan persekutuan,” katanya.“Namun kami sentiasa mahu kerajaan persekutuan yang stabil, dan dapat memberi tumpuan kepada pentadbiran negara, terutamanya dalam memastikan pemulihan ekonomi.”Dalam pada itu, Karim turut menggesa ahli Parlimen dari Sabah dan Sarawak dimasukkan ke dalam Kabinet, tanpa mengambil kira siapa yang memenangi pilihan raya umum.Beliau turut mencadangkan supaya jawatan timbalan perdana menteri diberikan kepada ahli Parlimen sama ada dari Sabah atau Sarawak.“Jika Sarawak tidak diberi peranan penting dalam Kabinet, ia tidak akan membantu,” katanya.“Jika tak diberi jawatan perdana menteri, mungkin boleh wujudkan dua jawatan timbalan perdana menteri, atau mereka boleh pegang jawatan itu secara bergilir-gilir.”


Iktiraf atau bodek? Perubahan budaya dalam mengenang jasa pemimpin

Di sekolah, kanak-kanak mempelajari perdana menteri terdahulu diberikan gelaran unik sebagai pengiktirafan kepada mereka kerana berjaya mengukir beberapa pencapaian sepanjang perkhidmatan, paling terkenal adalah Bapa Kemerdekaan yang digunakan warga Malaysia ketika merujuk kepada perdana menteri pertama Tunku Abdul Rahman.Penggantinya, Abdul Razak Hussein pula dikenali sebagai Bapa Pembangunan, sementara Hussein Onn dikenali sebagai Bapa Perpaduan.Seterusnya Bapa Pemodenan yang sering merujuk kepada Dr Mahathir MohamadGelaran seumpama itu turut cuba diberikan kepada Abdullah Badawi dan Najib Razak, namun masih ramai yang mempersoalkan legasi yang mereka tinggalkan.Jadi, apakah tradisi memberikan gelaran kepada pemimpin utama negara terhenti selepas Mahathir?Apakah penilaian sejarah terhadap Muhyiddin Yassin dan Ismail Sabri Yaakob misalnya yang mengambil alih jawatan tersebut ketika suasana kemelut politik dan sosial negara berada di kemuncaknya.Seorang ahli akademik berhujah, tradisi pemberian gelaran “bapa” kepada bekas perdana menteri berakar daripada sifat feudalisme masyarakat Melayu.“Ketika kemerdekaan, kita tiada watak ‘superhero’ secara umumnya, jadi watak-watak politik atau tokoh masyarakat dipandang tinggi dan diberi gelaran,” kata pakar psikologi dari Universiti Malaya, Mohd Awang Idris kepada MalaysiaNow.“Secara psikologi, tokoh ini menjadi simbol kepada masyarakat untuk menaungi perjalanan negara ini.”Awang berkata, pada zaman moden gelaran-gelaran tersebut mampu memberikan “mileage” politik.“Dahulu konsep bapa relevan, kerana masyarakat memerlukan simbolik bapa sebagai penyatuan untuk menghadapi cabaran masa dahulu seperti pemberontakan komunis.“Bagaimanapun, simbolik sebagai hero dah tak relevan sekarang kerana ramai ‘hero’ yang boleh dipilih masyarakat,” katanya.Beliau menambah, budaya memberikan gelaran kepada perdana menteri kini tidak lagi relevan kerana landskap politik negara sudah berubah apabila para pemimpin perlu bertanggungjawab dengan apa yang mereka lakukan sepanjang memegang jawatan.Menurut Awang, ahli politik tidak boleh lagi diagungkan atau ditatang seperti dewa kayangan kerana mereka hanyalah penjawat awam pada tempoh penggal pemilihan masing-masing.Dengan kata yang lain, ia adalah tingkah laku dalam konsep “paternalistik,” di mana rakyat sentiasa ikut arahan tidak lagi dipedulikan.“Tapi masyarakat sekarang tak ikut sangat, jadi konsep bapa itu tak begitu berkesan,” katanya.Sementara itu, profesor di Jabatan Pengajian, Kenegaraan dan Ketamadunan Universiti Putra Malaysia (UPM), Zaid Ahmad berkata meletakkan gelaran itu juga boleh dikatakan sebagai membodek yang mana perbuatan “itu tak betul.”“Ia mesti ada asas yang mesti digunakan sebagai pengukur untuk beri gelaran,” katanya.“Kalau setiap perdana menteri hendak diletakkan ‘Bapa’ sekian sekian, nanti kita terpaksa mencari gelaran tersebut,” katanya.Zaid berkata akan sampai waktunya gelaran-gelaran sedemikian tidak lagi menggambarkan realiti.“Kalau dia benar-benar berjasa, kita tak perlu cari (gelaran untuknya) kerana orang ramai boleh mengaitkan gelaran itu dengan penerimanya,” katanya.Tambah beliau, jika benar memberikan gelaran itu perlu dilakukan juga, tempoh perkhidmaran yang tidak panjang bukan ukuran dalam pemberian gelaran bapa itu.Zaid memberikan contoh Razak yang hanya menjadi perdana menteri selama enam tahun dari 1970 hingga 1976.“Namun legasinya masih hidup sehingga hari ini,” katanya.


Apakah imuniti kelompok Malaysia bakal dicapai 25 hari lagi?

Program imunisasi Covid-19 di Malaysia bakal mencapai imuniti kelompok bagi populasi dewasa pada 23 September, menurut ramalan laman sesawang penjejak data menggunakan data Pasukan Petugas Khas Imunisasi Covid-19.Laman sesawang vax.tehcpeng.net yang dibangunkan jurutera perisian analisis data berpangkalan di Pulau Pinang, Lim Sheng Han mengumpul data mengenai jumlah suntikan yang diberikan serta jumlah vaksinasi lengkap bagi meramalkan bilakah negara akan mencapai imuniti kelompok.Ia mungkin merupakan laman sesawang pertama yang memberikan gambaran menyeluruh berhubung perkembangan program vaksinasi di Malaysia yang mendapat pujian global susulan kadar vaksinasi hariannya yang tinggi walaupun dianggap antara negara yang lewat menjalankan vaksinasi ekoran beberapa isu mengenai bekalan vaksin.Berdasarkan perkembangan semasa Program Imunisasi Covid-19 Kebangsaan (PICK), laman sesawang tersebut menganggarkan negara hanya memerlukan tempoh 25 hari lagi untuk melihat 80% populasi dewasa mendapat vaksin lengkap, dan 74 hari untuk negara mencapai 80% populasi keseluruhan diberikan dua suntikan.Dengan trend vaksinasi tersebut, ia bermaksud 80% populasi dewasa akan melengkapkan vaksinasi mereka pada 23 September, dan 80% populasi negara lengkap divaksin pada 10 November.Selain menjejak jumlah bilangan individu yang lengkap divaksin atau yang mendapat satu suntikan, laman sesawang ini turut memaparkan peratusan jumlah yang mendaftarkan diri dengan PICK dan jumlah yang masih belum mendaftar.Ia juga turut menjejak jumlah suntikan yang diberikan setiap hari selain memberikan perincian angka mengikut jenama vaksin.Mengikut laman sesawang itu juga, lima negeri dengan rekod vaksinasi tertinggi kini dilihat bersaing untuk mencapai imuniti kelompok bagi populasi dewasanya adalah Negeri Sembilan (empat hari, 2 September), Perlis (17 hari, 15 September), Terengganu (23 hari, 21 September), Melaka (29 hari, 27 September) dan Pulau Pinang (29 hari, 27 September).Senarai itu tidak termasuk Labuan, Lembah Klang dan Sarawak yang sudah mencatat 80% populasi dewasanya lengkap diberikan vaksin Covid-19.PICK dilancarkan pada 24 Februari lalu.Sejak pelancarannya, lebih dari 14 juta dos vaksin diberikan di seluruh negara dengan lebih 61% populasi dewasa dan hampir 44% penduduk mendapatkan vaksin lengkap direkodkan pada 28 Ogos.


MKT Umno muktamadkan keputusan keluar kerajaan PN esok, kata Ahmad Maslan

Umno akan memuktamadkan keputusan menggesa ahli Parlimen partinya melepaskan jawatan dalam kerajaan Perikatan Nasional (PN) dan syarikat berkaitan kerajaan (GLC) dalam mesyuarat Majlis Kerja Tertinggi (MKT) esok, kata Ahmad Maslan.Setiausaha agung Umno itu enggan mengulas sama ada presiden parti itu, Ahmad Zahid Hamidi mengeluarkan arahan itu semasa mesyuarat bersama ketua-ketua bahagian hari ini.“Itu hanya laporan, apa-apa yang kita bincang tadi kita akan bawa ke Majlis Kerja Tertinggi. Jadi, keputusan muktamad, apa juga yang dibincangkan tadi akan diputuskan dalam MKT esok malam,” katanya kepada pemberita selepas pertemuan presiden Umno bersama ketua-ketua bahagian.Hari ini, Zahid menghimpunkan ketua-ketua Umno bahagian di Pusat Dagangan Dunia Putra (PWTC) untuk mendapatkan sokongan mereka untuk meninggalkan kerajaan PN.Zahid meminta ahli-ahli Parlimen Umno meninggalkan kerajaan PN sebelum Februari ini bagi memaksa Pilihan Raya Umum ke-15 (PRU15) diadakan dengan segera, ketika jangkitan Covid-19 mencecah empat angka hampir setiap hari.Ahmad berkata dalam mesyuarat itu, ketua-ketua Umno bahagian menegaskan tidak mahu bekerjasama dengan DAP dalam apa jua keadaan.“Setakat ini yang diputuskan hari ini ialah kita tidak bekerjasama dengan DAP, kita juga putuskan untuk terus perkukuh kerjasama dengan PAS, selepas itu GPS,” katanya.Apabila ditanya apakah Umno akan bekerjasama dengan PKR dan Amanah, Ahmad yang juga ahli Parlimen Pontian berkata perkara itu tidak diputuskan dalam mesyuarat hari ini.“Kita tiada bincang perundingan dengan parti lain (PKR dan Amanah), kerjasama dengan parti lain selain (PAS, GPS) itu kita tunggu dan lihat kemudian, keputusan Majlis Kerja Tertinggi esok malam adalah amat penting.”


Saya didakwa sebab tak sokong Muhyiddin, kata Syed Saddiq

Ahli Parlimen Muar Syed Saddiq Syed Abdul Rahman memberitahu Mahkamah Tinggi hari ini bahawa, pendakwaan terhadapnya di mahkamah adalah kerana tidak menyokong Muhyiddin Yassin sebagai perdana menteri ketika itu.
Bekas ketua Armada Bersatu itu berkata permintaan untuk menyokong Muhyiddin, bagi mengelak beliau didakwa di mahkamah adalah sesuatu yang salah.
Syed Saddiq berkata demikian semasa pemeriksaan semula oleh peguamnya Gobind Singh Deo, pada hari kedua prosiding membela diri bagi empat pertuduhan bersubahat melakukan pecah amanah, salah guna harta dan pengubahan wang haram yang dihadapinya.
Gobind: Apa yang kamu maksudkan ia sesuatu yang salah?
Syed Saddiq: Permintaan untuk menyokong Muhyiddin Yassin, walaupun secara peribadinya saya tidak mempunyai masalah dengan beliau (Muhyiddin) Yang Arif, tetapi jika perkara itu (menyokong Muhyiddin) akan menghentikan pendakwaan, ia adalah salah. Perkara itu diberitahu pegawai penyiasat yang menyiasat saya dan serbu rumah saya. “Dia (pegawai penyiasat) bersama saya setiap hari semasa saya disoal siasat oleh Suruhanjaya Pencegahan Rasuah Malaysia (SPRM). Pegawai penyiasat itu beritahu, SPRM adalah alat politik apabila bertukar kerajaan dan saya adalah mangsa pendakwaan politik. Itu tidak betul dan saya harap perkara ini diperbetulkan,” katanya.
Gobind: Sekiranya kamu tidak menyokong Muhyiddin, pendakwaan akan dikenakan terhadap kamu, itu yang anda katakan? Bagi kamu ia suatu yang salah?
Syed Saddiq: Betul Yang Arif, ia perkara yang salah Yang Arif.
Pada prosiding semalam, peguam Haijan Omar merujuk Syed Saddiq dengan transkrip rakaman audio yang didakwa mengandungi perbualan antara Syed Saddiq dengan seorang pegawai kanan SPRM dikenali sebagai Ihsan.
Dalam transkrip itu, Ihsan dikatakan cuba memujuk Syed Saddiq supaya menyokong Muhyiddin, kerana bekas perdana menteri tersebut yang membawa beliau memasuki Bersatu, masih mengambil berat terhadapnya dan memaklumkan bahawa SPRM menjadi "alat" apabila berlaku pertukaran kerajaan.
Kepada soalan Gobind, bekas menteri belia dan sukan itu berkata keterangannya di mahkamah adalah benar dan bukan difikirkan kemudian.
Sementara itu, Syed Saddiq bersetuju dengan Timbalan Pendakwa Raya Wan Shaharuddin Wan Ladin bahawa bekas penolong bendahari Armada Bersatu Rafiq Hakim Razali, yang memindahkan dana RM120,000 daripada akaun Maybank atas nama Armada Bumi Bersatu Enterprise (ABBE) ke akaun Maybank milik Syed Saddiq.
Ditanya Wan Shaharuddin, Rafiq Hakim yang memindahkan wang itu kerana beliau (Rafiq Hakim) adalah pemilik akaun ABBE, Syed Saddiq menjawab, “Betul”.
Presiden Muda itu juga bersetuju bahawa beliau tidak menunjukkan sebarang resit perbelanjaan bagi kempen Pilihan Raya Umum Ke-14 (PRU14) untuk dirinya sendiri, yang bertanding di Parlimen Muar kepada Rafiq Hakim dan tidak memaklumkan bahawa RM120,000 adalah bayaran balik kepada perbelanjaan kempen tersebut.
Ditanya semula oleh Gobind, mengapa Syed Saddiq tidak menunjukkan resit dan memaklumkan kepada Rafiq Hakim mengenai perbelanjaan bagi kempen PRU14, anak guamnya itu menjawab, Rafiq Hakim tidak terlibat dalam kempennya dan hanya meminjamkan akaunnya untuk memasukkan dana tersebut (RM120,000).
Syed Saddiq, 30, didakwa bersubahat dengan Rafiq Hakim, yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Anak kelahiran Johor Bahru itu, didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise, untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya antara 8 dan 21 April 2018.
Dia juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.
Perbicaraan di hadapan hakim Azhar Abdul Hamid bersambung esok.


Undang-undang tak patut diguna tangkap parti lawan, kata Dr Mahathir

Bekas perdana menteri Dr Mahathir Mohamad menyindir tindakan kerajaan yang dilihat semakin agresif untuk mendiamkan pengkritik meskipun selama ini memperjuangkan kebebasan bersuara.
Ia susulan ancaman yang diberikan oleh Menteri Komunikasi dan Digital Fahmi Fadzil semasa sesi live di TikTok miliknya baru-baru ini.
Katanya, undang-undang dibuat bukan untuk menangkap parti lawan, tetapi untuk mencegah jenayah.
"Inilah kerajaan, kononnya 'freedom of speech'. Dia boleh kata macam-macam terhadap orang Melayu tetapi kita hendak bercakap sikit pun tentang nasib orang Melayu dikatakan rasis," katanya selepas melancarkan Proklamasi Melayu di Sepang, Selangor hari ini selepas dua minggu mengadakan lawatan kerja di Eropah.
Mahathir turut menerima 1,000 borang proklamasi itu yang sudah ditandatangani.
Fahmi yang baru-baru ini mengancam untuk mengambil tindakan terhadap pengguna internet yang meninggalkan komen semasa sesi siaran langsung di akaun TikTok miliknya.
"Semua anda yang masuk dalam live saya dan mengeluarkan kenyataan ini, anda sedang dipantau oleh pihak berkuasa.
"Jangan marah saya kalau ada panggilan nanti ataupun ada radio car yang singgah di rumah anda. We are monitoring, behave yourself (Kami sedang memantau, jaga kelakuan anda)," kata Fahmi.
Kenyataan itu mengundang kritikan pelbagai pihak antaranya dari parti kerajaan, Muda.
Kerajaan campuran pimpinan Perdana Menteri Anwar Ibrahim juga dilaporkan menghalang majlis Proklamasi Melayu yang dipelopori Mahathir beberapa kali sejak ia diperkenalkan.
Menurut Mahathir, rakyat akan memerhatikan tindakan kerajaan dalam menyekat kebebasan bersuara.
"Dia hendak salah guna undang-undang, itu kita perhatikan," katanya.
Dalam perkembangan lain, Mahahtir yang juga bekas ahli Parlimen Langkawi itu memaklumkan beliau tidak akan bertanding Pilihan Raya Negeri (PRN) yang akan berlangsung.
Mahathir juga menyatakan kesediaan untuk bertemu Presiden Bersatu Muhyiddin Yassin dalam masa terdekat.


Kemalangan yang mengubah hidup buruh sekeluarga

Petang Sabtu bulan Februari lalu, Mohd Sobrin Salleh pulang dari tempat kerjanya di Pulau Pinang dengan bersemangat.Dia baru diterima masuk bekerja di tempat baru dengan gaji yang lebih baik daripada pekerjaannya sebelum ini di kampungnya di Sitiawan, Perak.Sobrin juga teruja ingin berjumpa anak sulungnya yang baru sebulan lahir setelah seminggu bertugas di Pulau Mutiara itu.Namun ketika motornya tiba di Segari, Perak, dia bertembung dengan seekor anjing di sebuah jalan raya.Pertemuan yang sepatutnya menghadiahkan kegembiraan buat keluarga lelaki berusia 28 tahun itu bertukar tragedi apabila dia kemalangan susulan kemalangan tersebut.Sobirin memerlukan bantuan dana bagi kos pembedahan tempurung kepalanya yang terjejas akibat kemalangan.Kemalangan itu mengakibatkannya terlantar selama beberapa minggu di hospital.Dia berulang-alik antara hospital di Manjung dan Ipoh sebelum dibenarkan pulang ke rumah bapanya.Akibat daripada kemalangan itu, dia kehilangan separuh tempurung kepalanya dan kini berada dalam fasa pemulihan.“Saya memang tak ingat apa-apa selepas kemalangan, saya hanya mendapat semula ingatan saya ketika berada sudah berada di rumah,” katanya ketika ditemui MalaysiaNow di rumah bapanya di Sitiawan, Perak baru-baru ini.Katanya, semasa mula-mula sembuh, dia kehilangan memori terhadap banyak perkara. Dia tidak mampu mengecam hampir semua orang tersayang.“Isteri saya yang banyak membantu memulihkan ingatan, selain membantu memulihkan pergerakan saya,” katanya yang tidak mampu menggerakkan badan beberapa minggu selepas keluar daripada hospital.Isterinya, Nur Azlin Che Yob, 26, juga tidak terlepas berdepan ujian yang menduga emosi apabila menerima berita yang mengejutkan itu.“Ketika itu saya baru habis berpantang selepas melahirkan anak sulung.“Setelah suami dibawa pulang, saya terpaksa menghantar bayi saya ke pangkuan keluarga untuk dijaga oleh ahli keluarga lain kerana saya menguruskan suami,” katanya.Katanya, pada awalnya, suaminya sering meracau.Kini keadaannya semakin pulih walaupun Sobrin sukar untuk tidur malam akibat rasa pening yang kadang-kadang menyerang kepalanya.Isteri Sobirin, Nor Azlin Che Ayob memimpin suaminya bersiar-siar di kawasan rumah.“Dia sedang menunggu temujanji bersama doktor untuk menyambung semula tempurung kepalanya. Kos anggaran sebanyak RM1,000 namun tidak termasuk kos ubat dan lain-lain.“Buat masa ini, doktor memintanya memakan ubat sawan dua kali sehari,” kata Azlin.Setiap pagi dan petang, Sobrin akan berjalan di luar kawasan rumahnya bagi melatih semula tubuhnya setelah lama terlantar di rumah, sambil ditemani Azlin.Tambah Azlin, ketika ini pasangan itu tidak mempunyai sebarang punca pendapatan memandangkan dirinya tidak bekerja dan hanya mengharapkan ihsan adik-beradik dan keluarga kedua-dua belah pihak.Sobrin masih membayar rumah sewa yang didiami bersama isterinya walaupun kini menetap bersama ayahnya sementara menunggu kesihatannya pulih.Meskipun masih tidak berupaya, Sobrin yang bekerja sebagai buruh itu tidak menunjukkan tanda-tanda putus asa.Sebagai lelaki yang baru bergelar bapa setelah dua tahun meniti alam perkahwinan, bayinya itu menjadi pembakar semangat untuk dia terus mencari rezeki.“Selepas pulih saya ingin terus bekerja.“Syarikat memberitahu mereka sanggup tunggu untuk saya kembali semula,” kata Sobrin.Bagi Azlin, kemalangan itu membawa cabaran baru menjelang Syawal tahun ini.“Kalau dulu dia (Sobrin) yang paling bersemangat, membeli-belah dan pergi ke sana-sini.“Tahun ini kurang meriah sebab abang masih lemah. Pakai sahaja apa yang ada,” katanya.


Kerajaan jamin ruang luas media lapor berita

Kerajaan memberi jaminan akan terus menyediakan ruang yang seluas-luasnya kepada pihak media untuk melaporkan berita selari dengan peruntukan yang sedia ada di bawah Perlembagaan Persekutuan.Menteri Komunikasi dan Multimedia Saifuddin Abdullah berkata kerajaan Malaysia sentiasa komited dalam menyokong dan menegakkan kebebasan media di negara ini.“Pendirian kerajaan ini juga telah dinyatakan dengan jelas dan mengiktiraf peranan penting para pengamal media dalam menjalankan fungsi dan menunaikan tanggungjawab mereka,” katanya dalam kenyataan hari ini.Beliau berkata Kementerian Komunikasi dan Multimedia (KKMM) mengambil maklum tentang Indeks Kebebasan Media 2021 yang dikeluarkan oleh Reporters Without Borders (Reporters Sans Frontiéres, RSF) pada 17 April (2021), yang mana Malaysia mencatat kedudukan ke-119.Saifuddin berkata usaha mencegah penyebaran maklumat palsu bukan bermakna menyekat kebebasan media.Dalam era teknologi maklumat abad ke-21, media bukan sahaja berperanan menyebarkan maklumat yang telus tetapi juga melindungi masyarakat daripada penularan maklumat palsu yang boleh menggugat kestabilan dan keharmonian negara, katanya.Malah, katanya media di negara ini telah sekian lama menjalin usaha sama dengan kerajaan dan sentiasa proaktif membantu menyangkal maklumat palsu.“Ketika kita sedang berjuang menghentikan pandemik Covid-19, kerajaan di serata dunia juga berhadapan dengan cabaran menangani penyebaran maklumat palsu dan memastikan berita serta informasi yang sahih dan tepat disalurkan kepada rakyat. Perkara ini amat penting terutamanya bagi usaha menyelamatkan nyawa dan menjaga keselamatan sejagat dalam krisis kesihatan yang melanda ini,” katanya.Beliau berkata penguatkuasaan Ordinan Darurat (Kuasa-Kuasa Perlu) (No.2) 2021 mulai 12 Mac 2021 adalah khusus bagi menangani maklumat tidak benar berkaitan Covid-19 dan darurat.


Kes harian turun ke paras 3,400 jangkitan, 9 lagi terkorban

3,429 kes baru Covid-19 direkodkan semalam menjadikan jumlah keseluruhan sebanyak 4,741,413 kes.
Sebanyak 4,882 pesakit turut dilaporkan sembuh, menjadikan jumlah keseluruhan kes sembuh sebanyak 4,664,570.
Ketika ini, 40,741 kes aktif direkodkan, dengan 39,062 atau 95.9% daripadanya sedang menjalani kuarantin kendiri.
Dalam pada itu, 32 (0.1%) kes kini berada di pusat kuarantin sementara 1,563 (3.8%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 84 kes dan 58 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 64.3% dengan kes Covid-19 merangkumi 22.6%.
Sembilan lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,102 orang.


Perkhidmatan feri Langkawi-Kuala Perlis pada 1, 2 Mac dihentikan

Perkhidmatan feri bagi laluan Langkawi-Kuala Perlis pada 1 dan 2 Mac depan terpaksa dihentikan berikutan paras air laut di alur pelayaran Kuala Perlis dijangka berada di bawah paras 1.6 meter.
Pengurus Sumber Manusia dan Operasi Konsortium Ferry Line Venture Sdn Bhd Kapten Dr Baharin Baharom berkata keadaan paras air itu mungkin akan menyebabkan tidak selamat untuk dimasuki oleh feri.
“Penumpang dinasihatkan untuk menggunakan laluan Langkawi-Kuala Kedah pada 1 dan 2 Mac depan. Terdapat lima masa perjalanan dari Langkawi ke Kuala Kedah iaitu pada 7.30 pagi, 10 pagi, 1 tengah hari, 4 petang dan 7 malam.
“Manakala bagi laluan Kuala Kedah ke Langkawi, masa perjalanan adalah pada 7 pagi, 10.30 pagi, 1 tengah hari, 4 petang dan 7 malam,” katanya dalam kenyataan di sini hari ini.
Beliau berkata semakan dan tempahan tiket secara dalam talian boleh dilakukan melalui aplikasi ‘Cuti-Cuti Langkawi’.


Pertemuan saat akhir Blinken, Xi cetus spekulasi

Setiausaha Negara Amerika Syarikat (AS) Antony Blinken akan bertemu Presiden China Xi Jinping sebelum beliau berlepas dari Beijing pada Isnin selepas lawatan dua hari, lapor media China.
Pengumuman pada saat-saat akhir itu dilihat sebagai isyarat khas dan petanda bahawa Beijing berhasrat memulihkan ketegangan yang memuncak antara kedua-dua negara, lapor Agensi Berita Jerman (dpa).
Ini adalah lawatan pertama Blinken ke China sejak 2018.
Setiausaha Negara AS itu terdahulu mengadakan pertemuan dengan pegawai tertinggi dasar luar China, Wang Yi.
Sementara itu, Wang menuduh AS mempunyai "persepsi yang salah" terhadap China, yang seterusnya mencetuskan "dasar yang salah" terhadap negara itu.
Wang berkata lawatan Blinken ke Beijing dibuat pada saat kritikal dalam hubungan China-AS dan adalah perlu untuk membuat pilihan antara "dialog atau konfrontasi, kerjasama atau konflik."
AS katanya, mesti menghentikan dakyah "teori ancaman dari China" dan juga mesti menarik balik "sekatan unilateral haram" terhadap China selain menamatkan "penindasan pembangunan teknologi" negaranya.


Kaedah vaksinasi jumpa terus warga emas diperluas ke seluruh negara, kata Khairy

Kaedah vaksinasi secara jumpa terus (walk-in) bagi warga emas berusia 60 tahun dan ke atas diperluaskan ke seluruh negara mulai minggu depan, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.Dalam sidang media perkembangan PICK hari ini beliau berkata perangkaan semasa di peringkat nasional menyaksikan 95% daripada warga emas yang berdaftar telah menerima suntikan vaksin Covid-19.Katanya sehubugan itu pasukan petugas khas imunisasi Covid-19 (CITF) membuat keputusan supaya kaedah pemberian vaksin secara jumpa terus yang dilaksanakan di Lembah Klang, diperluaskan di semua negeri.Kaedah vaksinasi secara jumpa terus bagi warga emas telah dimulakan di Lembah Klang sejak 17 Julai lepas dengan membenarkan golongan itu mendapatkan suntikan vaksin di mana-mana pusat pemberian vaksin (PPV) di Kuala Lumpur dan Selangor.Khairy berkata langkah memperluaskan vaksinasi jumpa terus itu akan membantu setiap negeri mencapai nilai ambang 40% populasi penduduk dewasa lengkap menerima dua dos suntikan imunisasi menjelang 31 Ogos ini.Beliau berkata bagi tujuan itu pihaknya telah menetapkan dua kriteria penghantaran bekalan vaksin kesemua negeri iaitu kawalan wabak dan negeri yang mempunyai kadar vaksinasi rendah.“Kita mahu pastikan mana-mana negeri yang berada pada kadar vaksinasi rendah dapat dipertingkatkan selain membantu negeri itu menyamai negeri lain, dengan tujuan semua negeri akan capai nilai ambang 40%,” katanya.Khairy juga berkata CITF akan membincangkan mengenai keperluan untuk perolehan tambahan Sinovac menerusi mesyuarat Jawatankuasa Khas Jaminan Akses Bekalan Vaksin Covid-19 (JKJAV) Jumaat ini.Mengenai dakwaan syarikat pengeluar vaksin Pfizer-BioNTech akan menaikkan harga, beliau berkata rundingan kerajaan dengan syarikat pengeluar itu untuk pembelian pada 2022 baru bermula.“Kita belum muktamadkan perolehan dikehendaki Malaysia termasuk harga jualan yang akan ditawarkan,” katanya.


Caj pencemaran plastik akan dilaksanakan di semua negeri

Semua kerajaan negeri bersetuju untuk melaksanakan caj pencemaran plastik dengan nilai minimum 20 sen bagi setiap helai beg plastik melalui “Kempen Tanpa Beg Plastik” seperti yang telah dilaksanakan di Pulau Pinang, Selangor dan Johor.Menteri Alam Sekitar dan Air Tuan Ibrahim Tuan Man dalam kenyataan hari ini berkata kementeriannya telah mendapat mandat daripada mesyuarat Majlis Negara bagi Kerajaan Tempatan ke-76 untuk mengenakan caj pencemaran itu.Beliau berkata persetujuan untuk meneruskan pelaksanaan kempen tersebut dicapai dalam Mesyuarat Menteri-Menteri Alam Sekitar dan Ahli-Ahli Majlis Mesyuarat Kerajaan Negeri yang Bertanggungjawab Mengenai Alam Sekitar (MEXCOE), dipengerusikannya semalam.“Beberapa negeri lain sedang dalam perancangan untuk mula melaksanakan kempen ini berserta dengan kutipan caj tersebut, bermula dengan fasa awal iaitu kesedaran pengguna.“Inisiatif yang telah dilaksanakan sejak 2021 ini merupakan satu usaha yang berkesan dalam mengurangkan pencemaran plastik di Malaysia. Saya berharap inisiatif ini akan terus disokong oleh semua pihak demi kelestarian alam sekitar yang menjadi tanggungjawab kita bersama,” katanya dalam kenyataan hari ini.Selain itu, beliau berkata Jabatan Alam Sekitar (JAS) terus memperkasakan program Rakan Alam Sekitar (RAS) dengan mewujudkan lima kluster utama di bawah RAS 2.0 bagi menggerakkan aktiviti melestarikan alam sekitar di seluruh negara secara lebih fokus.Menurutnya, kewujudan Kluster RAS Agensi, Kluster RAS Kampus, Kluster RAS Sekolah, Kluster RAS Industri dan Kluster RAS Komuniti adalah bertujuan membentuk dan mengkategorikan ahli-ahli RAS dan akan melibatkan anggota Angkatan Pertahanan Awam, Jabatan Sukarelawan Malaysia, Pengakap serta Rukun Tetangga.Tuan Ibrahim berkata mesyuarat berkenaan juga bersetuju untuk mengeratkan kerjasama antara kerajaan persekutuan dan kerajaan negeri bagi memastikan aktiviti-aktiviti pembangunan dapat diseimbangkan dengan keperluan pelestarian alam sekitar.Mesyuarat berkenaan turut memaklumkan bahawa program Sambutan Hari Alam Sekitar Negara peringkat kebangsaan akan diadakan pada 21 Oktober tahun ini di Pahang.Sementara itu, Tuan Ibrahim berkata mesyuarat MEXCOE itu bakal diperkasakan dengan penyusunan semula keahlian mesyuarat itu serta penambahan ahli terutamanya dari Kerajaan Negeri Sabah dan Sarawak.


432 kes Covid-19 hari ini, menteri, Adun disahkan positif

Seorang individu yang menghadiri satu mesyuarat di Jabatan Perdana Menteri pada 3 Oktober 2020 disahkan positif jangkitan Covid-19, kata Ketua Pengarah Kesihatan Dr Noor Hisham Abdullah.“Pada ketika itu, memang beliau tidak mengalami sebarang gejala jangkitan Covid-19. Oleh yang demikian, kini beliau telah dimasukkan ke hospital untuk pengasingan, pemerhatian dan rawatan mengikut protokol sedia ada bagi kes disahkan positif Covid-19.“Pengesanan dan siasatan kontak kepada individu sedang dijalankan, termasuk saringan gejala dan pengambilan swab bagi pengesanan jangkitan Covid-19. Kontak rapat yang telah dikenal pasti telah diberikan Surat Perintah Pengawasan Dan Pemerhatian Di Rumah (HSO) selama 14 hari dari tarikh akhir pendedahan (kontak),” kata Noor Hisham dalam satu kenyataan hari ini.Sehubungan itu katanya semua yang hadir ke mesyuarat tersebut sudah menjalani saringan kesihatan hari ini serta sampel diambil untuk ujian pengesanan jangkitan Covid-19.“Mereka yang dikenalpasti kontak rapat semasa mesyuarat diberikan HSO selama 14 hari dari tarikh 3 Oktober 2020 dan dipakaikan gelang pengawasan. Manakala ahli mesyuarat yang lain pula yang bukan merupakan kontak rapat dikehendaki memantau status kesihatan kendiri (self-health monitoring) di rumah setiap hari selama 14 hari dengan menggunakan home assessment tool (HAT) dalam aplikasi MySejahtera.“Mereka dinasihatkan untuk segera mendapatkan rawatan di fasiliti kesihatan berhampiran sekiranya mengalami gejala semasa dalam tempoh pemantauan tersebut.“KKM ingin memohon orang ramai agar tidak khuatir dengan kejadian ini dan tidak membuat sebarang spekulasi,” katanya.Orang ramai akan dimaklumkan mengenai status jangkitan Covid-19 di Malaysia dari semasa ke semasa secara kenyataan media rasmi KKM. Maklumat lanjut boleh diperolehi dari laman sesawang KKM: http://covid-19.moh.gov.my.Kedah mencatatkan kes tertinggi positif Covid-19 hari ini iaitu 241 kes diikuti dengan Sabah iaitu 130 kes.Sehingga kini jumlah keseluruhan kes aktif yang dilaporkan ialah 2,336 kes seluruh negara.Daripada 432 kes yang dilaporkan 409 terdiri daripada rakyat tempatan manakala 20 lagi bukan warganegara.Manakala kes import pula terdapat 3 kes iaitu 2 warganegara dan seorang bukan warganegara.Sehingga kini 32 pesakit dirawat di ICU dan 8 daripada mereka memerlukan bantuan pernafasan.57 pesakit pula pulih dan dibenarkan keluar hospital.Sementara itu, Ahli Dewan Undangan Negeri Kampung Tunku, Lim Yi Wei mengesahkan dirinya dijangkiti Covid-19.Yi Wei dalam satu kenyataan hari ini berkata, dirinya disahkan positif hari ini selepas melakukan ujian kedua pada 2 Oktober lalu.“Selepas kembali dari Sabah pada 27 September, saya melakukan ujian saringan pertama di KLIA2 dan dipakaikan gelang merah jambu. Sejak hari pertama, saya mengamalkan pengasingan kendiri di rumah,”“Pada 30 September, keputusan ujian saringan pertama negatif dan dipanggil untuk menanggalkan gelang merah jambu. Namun, saya telah mengalami gejala dan diarahkan melakukan ujian kali kedua,” katanya dalam kenyataan itu.


KKM sasar bentang semula RUU kawalan produk tembakau

Kementerian Kesihatan (KKM) menyasarkan untuk membentangkan semula Rang Undang-Undang (RUU) Kawalan Produk Tembakau dan Merokok 2022 dalam masa terdekat supaya penguatkuasaannya dapat dimulakan, tahun depan.
Menerusi jawapan disiarkan di laman sesawang Parlimen semalam, KKM memaklumkan telah membuat penelitian semula dan akan meneruskan pembentangan rang undang-undang berkenaan dengan pindaan yang dipersetujui Jawatankuasa Pilihan Khas melalui Penyata yang disiarkan pada 5 Oktober tahun lepas.
Ia bagi menjawab soalan Wong Chen (PH-Subang) yang bertanyakan mengenai garis masa kementerian untuk menggubal RUU Kawalan Produk Tembakau dan Merokok 2022.
RUU itu telah digubal dengan bacaan kali pertama serta kedua dibuat pada Mesyuarat Ketiga Penggal Kelima Sidang Dewan Rakyat ke-14 pada Ogos 2022.
Bagaimanapun, RUU berkenaan dirujuk ke Jawatankuasa Pilihan Khas Bagi Menimbang RUU Kawalan Produk Tembakau dan Merokok 2022 untuk penelitian lanjut.
Menurut KKM pembentangan RUU itu tertangguh akibat pembubaran Parlimen pada 10 Oktober 2022.


Perdagangan Malaysia meningkat 29.3% kepada RM188.7 bilion pada Jun

Prestasi perdagangan Malaysia mengekalkan momentum kenaikan pada Jun 2021 dengan jumlah perdagangan meningkat 29.3% kepada RM188.7 bilion berbanding Jun 2020, menurut kementerian perdagangan antarabangsa dan industri (Miti).Menteri kanan merangkap menteri Miti Mohamed Azmin Ali berkata eksport merekodkan peningkatan tahun ke tahun 10 bulan berturut-turut sejak September 2020, mencatatkan pertumbuhan kukuh 27.2% kepada RM105.47 bilion.“Ini merupakan kali ketiga nilai eksport melebihi RM100 bilion direkodkan. Import naik 32.1% kepada RM83.23 bilion dan lebihan dagangan berkembang 11.7% kepada RM22.24 bilion.“Perdagangan, eksport dan import merekodkan nilai bulanan kedua tertinggi setakat ini selepas April 2021. Ini juga merupakan nilai bulanan tertinggi dicatatkan bagi Jun dan pertumbuhan dua digit bagi lima bulan berturut-turut,” katanya dalam kenyataan hari ini.Azmin berkata pertumbuhan eksport disumbangkan oleh permintaan yang kukuh bagi keluaran petroleum, barangan elektrik dan elektronik (E&E) khasnya litar bersepadu elektronik yang digunakan dalam pengeluaran telefon pintar, kereta, komputer dan kelengkapan rumah serta keluaran getah.“Eksport ke kesemua pasaran utama iaitu Asean, China, Amerika Syarikat, Kesatuan Eropah dan Jepun merekodkan pertumbuhan dua digit.“Berdasarkan perbandingan bulan ke bulan, perdagangan, eksport, import dan lebihan dagangan masing-masing meningkat sebanyak 10.4%, 14.3%, 5.9% dan 61.7%,” katanya.Jumlah perdagangan bagi suku kedua 2021 meningkat 39% kepada RM550.4 bilion berbanding suku kedua 2020, manakala eksport melonjak 44% kepada RM303.37 bilion dan import meningkat 33.3% kepada RM247.02 bilion.“Ini merupakan nilai suku tahunan yang tertinggi pernah dicatatkan bagi perdagangan, eksport dan import setakat ini. Lebihan dagangan sebanyak RM56.35 bilion direkodkan pada tempoh ini, melonjak 122.7%.“Berbanding suku pertama 2021, perdagangan, eksport dan import masing-masing berkembang 8.8%, 7.5% dan 10.5% manakala lebihan dagangan menyusut 4.0%,” katanya.Azmin berkata jumlah perdagangan Malaysia telah melepasi RM1 trilion dalam masa enam bulan, tempoh tersingkat pernah dicatatkan bagi mencapai tanda aras ini.“Bagi separuh pertama 2021, jumlah perdagangan bernilai RM1.056 trilion, berkembang 26% berbanding tempoh yang sama tahun lepas. Eksport naik 30.2% kepada RM585.56 bilion dan import meningkat 21.1% kepada RM470.53 bilion.“Ini merupakan nilai separuh tahun yang tertinggi direkodkan bagi perdagangan, eksport dan import. Lebihan dagangan melonjak 87.7% kepada RM115.04 bilion,” katanya.


Bajet 2023 akan dibentang sekali lagi sebelum akhir tahun, kata PM

Perdana Menteri Ismail Sabri Yaakob berkata Bajet 2023 akan dibentangkan sekali lagi sebelum akhir tahun ini.
Beliau berkata Bajet 2023 perlu dibahas dan diluluskan di Dewan Rakyat agar semua inti pati yang terkandung dalam belanjawan persekutuan itu dapat dilaksanakan.
“Kita dah umumkan bajet. Macam-macam kita hendak bagi kepada rakyat. Semua kita nak bagi ini tetapi kita belum luluskan lagi bajet (Bajet 2023),” katanya ketika berucap merasmikan Ramah Mesra Perdana Menteri bersama peserta Felcra, Pihak Berkuasa Kemajuan Pekebun Kecil Perusahaan Getah (Risda) dan warga Orang Asli di Arena Merdeka di Tapah hari ini.
Ismail berjanji akan melaksanakan segala inisiatif dalam Bajet 2023 jika terus diberi mandat sebagai Perdana Menteri pada Pilihan Raya Umum ke-15 (PRU15).
“Kalau orang lain perintah, saya tak jamin dapat apa yang dijanjikan. Ada beza antara bajet yang dibentang, tidak dilulus dengan manisfesto. Manifesto ini janji.
“Tetapi bajet apabila dibentangkan, bermakna duit telah tersedia. Itu beza. Duit sudah ada cuma tunggu lulus sahaja untuk laksana,” katanya.
Pada 7 Oktober lepas, Menteri Kewangan Tengku Zafrul Aziz membentangkan Bajet 2023 yang melibatkan peruntukan RM372.3 bilion.
Ia bagaimanapun belum dilulus atau dibahaskan di Dewan Rakyat susulan Parlimen dibubarkan pada 10 Oktober lepas oleh Ismail selepas mendapat perkenan Yang di-Pertuan Agong, Sultan Abdullah Sultan Ahmad Shah.


Mahkamah bebaskan individu pertama didakwa bawah akta pemberi maklumat

Bekas timbalan ketua pegawai eksekutif (CEO) Education Malaysia Global Services (EMGS) dilepas dan dibebaskan oleh Mahkamah Sesyen hari ini daripada pertuduhan menyebabkan seorang kakitangan dipecat setelah memberikan maklumat mengenai salah lakunya kepada Suruhanjaya Pencegahan Rasuah Malaysia (SPRM).Hakim Suzana Hussin membebaskan Wafiy Abd Aziz, 37, selepas mendapati pihak pendakwaan gagal membuktikan kes prima facie terhadap tertuduh di akhir kes pendakwaan.“Setelah mendengar keterangan saksi-saksi pendakwaan, hujahan peguam dan pendakwa raya, mahkamah mendapati pihak pendakwaan gagal menunjukkan kes terhadap tertuduh.“Dengan itu tertuduh dilepas dan dibebaskan daripada pertuduhan dan wang jaminan (RM15,000) dipulangkan manakala tarikh-tarikh perbicaraan yang ditetapkan sebelum ini dilapangkan,” kata Suzana.Pertuduhan terhadap Wafiy adalah yang pertama mengikut Akta Perlindungan Pemberi Maklumat 2010 (Akta 711), sejak ia berkuat kuasa pada 2010.Wafiy didakwa telah mengambil tindakan yang memudaratkan terhadap seorang pemberi maklumat dengan cara mengapi-apikan Pengerusi EMGS Abdul Rahman Mohamed Shariff supaya menandatangani dokumen penamatan pekerjaan ke atas lelaki terbabit sebagai suatu tindakan balas terhadap pendedahannya berkenaan kelakuan tidak wajar tertuduh kepada SPRM.Dia dituduh melakukan perbuatan itu di pejabat EMGS di Jalan Mayang Sari, Kuala Lumpur, pada 9 Januari 2020.Pertuduhan mengikut Seksyen 10(3)(b) Akta Perlindungan Pemberi Maklumat 2010 dan boleh dihukum di bawah Seksyen 10(6) akta sama, yang membawa hukuman denda maksimum RM100,000 atau penjara sehingga 15 tahun atau kedua-duanya.Wafiy diwakili peguam Baljit Singh Sidhu manakala pendakwaan dikendalikan timbalan pendakwa raya SPRM Mohd Afif Ali. Perbicaraan kes itu bermula 27 April 2021 dengan 17 saksi pendakwaan memberi keterangan termasuk dua saksi utama iaitu Rahman dan CEO EMGS Shahinuddin Shariff.


KDN benar dokumen peribadi mangsa banjir diganti secara percuma

Mangsa banjir yang kehilangan kad pengenalan, pasport dan dokumen peribadi di bawah agensi kementerian dalam negeri boleh mendapatkan penggantian dokumen peribadi itu secara percuma.Menteri Dalam Negeri Hamzah Zainudin berkata Jabatan Pendaftaran Negara (JPN) serta imigresen akan diarahkan supaya membantu mangsa yang dokumen mereka musnah atau hilang akibat banjir dalam masa terdekat.“Sekarang ini mangsa boleh memberi tumpuan kepada proses pembersihan banjir dan pihaknya menerusi JPN dan Jabatan Imigresen serta agensi berkaitan akan membantu mendapatkan dokumen berkenaan.“Selepas ini segala dokumen, sijil kelahiran, sijil kematian, pasport atau dokumen yang musnah akibat  bencana (banjir) ini akan diberikan (penggantian) secara percuma,” katanya kepada pemberita selepas melawat dan memberikan bantuan kepada mangsa banjir di Batu 18, Kampung Jawa hari ini.Beliau berkata banjir yang berlaku di Hulu Langat serta Shah Alam di Selangor adalah di luar jangkaan dan persediaan agensi di bawah kementeriannya memberi fokus ke negeri di Pantai Timur.“Kebiasaannya negeri di Pantai Timur akan mengalami banjir sekitar November hingga Mac dan keadaan ini menyebabkan aturan gerak aset tertumpu ke kawasan berkenaan,” katanya.Bagaimanapun menurut Hamzah, susulan kejadian banjir di Selangor, perbincangan akan diadakan  bersama Perdana Menteri Ismail Sabri Yaakob dan kementerian kewangan dalam usaha mengkaji struktur penggunaan aset dan penambahbaikan yang boleh dilakukan dalam operasi banjir.Mengulas komen netizen yang mendakwa usaha menyelamat yang lambat oleh Polis Diraja Malaysia kepada mangsa banjir, Hamzah berkata: “Saya ucapkan terima kasih kepada masyarakat yang menyalurkan maklumat untuk bantuan… (tetapi) kita perlu faham keadaan (banjir) di Selangor jarang berlaku dan kita perlu melihat apa yang perlu dilakukan selain kekangan serta masalah untuk masuk ke kawasan menyelamat,” katanya.Hamzah berkata pihaknya akan mendapatkan bantuan lebih 5,000 anggota daripada Rela dan agensi berkaitan bagi menampung kekuatan lebih 23,000 anggota dan pegawai PDRM dalam operasi membantu mangsa di lapan negeri yang terjejas akibat banjir.


Kedai perkakasan tradisional terus ‘hidup’ ketika ‘gergasi’ besar semakin popular

Kedai-kedai perkakasan kecil merupakan satu pemandangan yang tidak asing, di hadapan kedai dipenuhi tong-tong cat dan gulungan dawai, tangga serta peralatan berkebun yang disusun rapi di bahagian tepi.Sejak beberapa generasi penampilan mereka kekal sama, kemunculan rangkaian peruncitan perkakasan memaksa mereka keluar daripada zon selesa perniagaan tradisional dan masuk ke dalam urus niaga dalam talian.Dalam tempoh beberapa tahun ini, muncul nama-nama besar dalam industri itu, yang disokong strategi pemasaran menarik, program penghargaan dan harga “rendah”. Jenama tempatan seperti Mr DIY berjaya mendahului dan duduk sebaris dengan jenama antarabangsa seperti Ace Hardware.Ia memberi saingan sengit kepada kedai-kedai perkakasan tradisional, yang selama beberapa dekad memenuhi keperluan pelanggan yang memerlukan tukul dan paku, paip ganti untuk sinki dapur atau sebatang penyapu baru.Kedai rangkaian perkakasan besar dengan sumber yang pelbagai memiliki kelebihan berbanding perniagaan kecil yang berusaha beralih ke dalam talian.Ong Kok Weng menjalankan perniagaan dalam bidang itu sudah hampir satu dekad. Dia pernah mencuba untuk berubah tetapi terbantut disebabkan tugas-tugas menguruskan platform beli-belah dalam talian.Masalah yang timbul bukan kerana memproses pesanan dan menghantar barang, katanya kepada MalaysiaNow. Sebaliknya, ia lebih kepada kemahiran teknikal dan celik computer diperlukan untuk sentiasa berada dalam talian.Seorang pelanggan sedang mencari peralatan yang diperlukan di sebuah kedai perkakasan di Shah Alam, Selangor.Bagi Lee Han Shyang, yang memiliki kedai di Shah Alam, kesukaran yang timbul adalah persaingan harga yang ditawarkan dalam talian.“Saya ada menjual produk secara dalam talian,” katanya, “tetapi sambutan daripada pelanggan kurang memberangsangkan”.“Pelanggan yang menggunakan platform e-dagang kebiasaannya akan mencari tawaran terbaik dengan harga terendah. Tetapi produk harga rendah tidak berkualiti jika dibandingkan dengan yang lebih mahal dan berkualiti tinggi.”Ini mungkin menyebabkan dia kalah secara dalam talian, namun semuanya berbeza jika dibandingkan dengan pelanggan yang hadir ke kedainya, kebanyakan daripada sektor pembinaan dan perindustrian yang mementingkan kualiti.“Kami membekalkan barangan ke kilang-kilang dan pelanggan dari tapak-tapak pembinaan serta produk perkakasan untuk kegunaan di rumah,” kata Lee kepada MalaysiaNow.“Oleh itu, kami perlu memastikan produk yang dijual berkualiti.”Seorang pengurus sebuah kedai lain di Shah Alam yang tidak ingin dinamakan mengatakan kedai-kedai tradisional terus berkembang kerana kebanyakan pelanggan lebih gemar singgah sekejap tanpa perlu melalui seluruh pusat beli-belah.Buat masa ini, kedai bata dan mortar mungkin dapat bertahan walaupun digitalisasi semakin hari semakin bertambah pengikut, terutama dalam tempoh pandemik Covid-19 yang menyebabkan banyak perniagaan beralih ke platform dalam talian kerana jangkitan menghadkan urusan secara bersemuka.Dan, seperti yang diberitahu Ong yang merupakan orang lama dalam perniagaan ini kepada MalaysiaNow, ada masalah lain yang mungkin perlu diatasi segera, pertamanya kemerosotan ekonomi.Tetapi seperti yang peniaga kedai perkasasan memahaminya, tidak semua perkara mudah dibaiki.


Tarikh PRU15 antara agenda ketika mengadap Agong, kata PM

Perdana Menteri Ismail Sabri Yaakob hari ini berkata sekiranya boleh beliau akan mengemukakan cadangan tarikh pembubaran Parlimen kepada Yang di-Pertuan Agong.
Beliau menambah pertemuannya dengan Sultan Abdullah Sultan Ahmad Shah hari ini akan menumpukan perkara berkaitan Kabinet, di mana perkara lain akan dibincangkan jika mempunyai kesempatan.
Menurutnya, perbincangan itu mungkin mengambil masa yang panjang memandangkan banyak perkara yang akan diterangkan selain perlu menerima pesanan daripada Sultan Abdullah.
Semasa ditemui Bernama selepas meninjau persiapan Bajet 2023 di Kementerian Kewangan hari ini, Ismail yang ditanya sama ada tarikh pembubaran Parlimen akan dibawa pada majlis menghadap hari ini berkata: “Tak pasti lagi nak bawa atau tak. Kalau bincang hal Kabinet panjang sangat, pasal Kabinet sahaja.”
Ditanya mengenai agenda “tambahan atau khusus” semasa menghadap Agong, Ismail berkata: “Kita tengok, kalau bincang sampai Maghrib tak sempat nak bincang hal lain”.
Ismail dijangka menghadap Seri Paduka pada pukul 4 petang ini di Istana Negara.


Pendaftaran vaksin AstraZeneca dibuka esok

Orang ramai yang ingin menerima vaskin AstraZeneca boleh mendaftar mulai esok di laman web rasmi Program Imunisasi Covid-19 Kebangsaan (PICK), kata Ketua Pengarah Kesihatan Dr Noor Hisham Abdullah.“Tempahan untuk vaksin AstraZeneca akan di buka esok 2hb Mei 2021.“Tempahan adalah berdasarkan ‘first-come first served basis’,” tulis Noor Hisham di akaun Twitternya hari ini.Menurut Noor Hisham, pendaftaran boleh dilakukan pada pukul 12 tengah hari  melalui laman sesawang www.vaksincovid.gov.my.Antara syarat untuk mendaftar sebagai penerima vaksin AstraZeneca termasuk berumur 18 tahun ke atas, menetap di Kuala Lumpur atau Selangor dan berdaftar untuk vaksinasi di bawah PICK sebelum ini.Sebelum ini, kerajaan mengumumkan vaksin AstraZeneca akan diberi kepada orang ramai secara sukarela melalui pusat pemberian vaksin khas.Keputusan itu dibuat atas dasar kebimbangan orang ramai tentang keberkesanan vaksin AstraZeneca, kata Menteri Penyelaras Program Imunisasi Covid-19 Kebangsaan Khairy Jamaluddin.


Senat AS lulus rang undang-undang tamatkan darurat Covid negara

Senat Amerika Syarikat (AS) meluluskan undang-undang menamatkan darurat negara ke atas Covid-19 dengan segera.
Senat meluluskan langkah itu pada Rabu dengan undian 68-23, lapor Sputnik.
Ketua Majoriti Senat AS Chuck Schumer dalam kenyataan awal berkata Presiden Joe Biden tidak akan membantah resolusi itu.
Biden sebelum ini merancang untuk menamatkan darurat nasional menjelang 11 Mei.
Darurat nasional berhubung pandemik Covid-19 diisytiharkan oleh bekas Presiden AS Donald Trump pada Mac 2020.


Gesaan ganti Santiago cetus semula debat politik kaum, dinasti dalam DAP

Kempen senyap dalam DAP bagi menghalang ahli Ahli Parlimen Klang Charles Santiago yang menyandang kerusi itu selama tiga penggal daripada bertanding semula pada pilihan raya umum akan datang kembali menimbulkan isu mengenai penguasaan "dinasti Lim" yang merujuk kepada Lim Kit Siang dan Lim Guan Eng dalam parti itu, pemimpin dua beranak yang menguasai kepimpinan tertinggi parti selama beberapa dekad.
Menerusi sumber kanan DAP, MalaysiaNow dapat mengesahkan laporan berita baru-baru ini yang membuat spekulasi bahawa cawangan-cawangan DAP Selangor mahu menggantikan Santiago dengan Adun Seri Kembangan Ean Yong Hian Wah.
Santiago tidak pernah memberikan kenyataan secara terus terang mengenai dakwaan tersebut, namun berkata beliau tidak bercadang untuk mengosongkan kerusi Parlimen yang diwakilinya sejak 2008, di mana Barisan Nasional (BN) berjaya dijatuhkan daripada pentadbiran kerajaan Selangor oleh gabungan tiga parti terdiri dari PKR, DAP dan PAS.
Satu sumber parti itu berkata, gesaan untuk meletakkan Ean Yong telah menimbulkan rasa tidak senang daripada beberapa pemimpin DAP Selangor yang "tidak sebulu dengan Lim".
Sumber turut memetik pelbagai mesej yang diterima daripada beberapa individu dan kebanyakannya tidak dapat dikenal pasti dan juga ahli parti yang mempersoalkan rekod prestasi Ean Yong sebagai Adun.
“Tidak boleh diterima ada seseorang yang memegang jawatan tinggi selama lebih daripada 10 tahun namun tiada sebarang rekod prestasi yang terbukti untuk bertanding di sini," kata satu mesej yang ditulis dalam bahasa Mandarin.
Ketika dihubungi, Ean Yong berkata beliau tiada ulasan mengenai spekulasi pencalonannya.
Ada juga yang merasakan Santiago menjadi sasaran kerana kaum, berdasarkan dakwaan DAP sudah biasa mengenepikan pemimpin daripada kaum India walaupun parti itu mendakwa mewakili pelbagai kaum.

Ahli Parlimen Klang Charles Santiago.

Santiago sendiri turut menolak dakwaan sedemikian.
"DAP adalah parti demokrasi sosial yang menggalakkan keadilan, kesaksamaan dan kesetaraan.
“Dan saya sangat yakin tiada tempat untuk unsur perkauman dalam parti," katanya kepada MalaysiaNow.
Mereka yang biasa dengan isu dalaman DAP berkata sememangnya sudah diketahui Santiago tidak pernah “sebulu” dengan Guan Eng yang merupakan orang kuat parti itu, sambil menambah berbanding bahawa Ean Yong, yang merupakan “anak emasnya“.
Mereka berkata, sangat jarang ahli Parlimen dipindahkan untuk bertanding di peringkat negeri, lebih-lebih lagi apabila seseorang itu tidak boleh memberi nilai di Dewan Undangan Negeri (DUN).
“Dalam beberapa kes, boleh difahami calon Melayu dari DAP lebih suka bertanding kerusi DUN berbanding Parlimen, dengan anggapan sekiranya calon MB tidak cukup, Adun Melayu DAP boleh ditawarkan," kata sumber DAP Perak.
Seorang bekas ahli politik kanan DAP juga berkata beliau tidak terkejut dengan gesaan supaya Santiago digantikan, menjelaskan kewujudan nepotisme dan kronisme dalam parti itu adalah satu “rahsia terbuka”.
“Teng Chang Khim adalah contoh klasik,” katanya merujuk kepada ahli veteran DAP yang kini menjadi Adun Bandar Baru Klang.
"Sekurang-kurangnya 20 tahun lalu, beliau aktif, dan mempunyai interaksi yang baik dengan orang ramai," tambahnya.
"Tetapi apa yang berlaku? Beliau diketepikan. Beliau bermula di negeri ini, tetapi tidak boleh naik.
"Jika anda seorang kroni, anda akan naik cepat," tambahnya.
Dalam pada itu, beliau berkata beberapa pemimpin DAP dilihat menaiki tangga karier politik dalam parti dengan pantas, walaupun baru menyertai parti itu pada 2008.
“Salah seorang daripada mereka gagal dapat tempat dalam pemilihan jawatankuasa eksekutif pusat (CEC) DAP tahun ini, tetapi dia terus dilantik untuk jawatan kanan yang boleh mempengaruhi keputusan parti."


LHDN benarkan individu, majikan tangguh bayaran cukai

Lembaga Hasil Dalam Negeri (LHDN) hari ini mengumumkan penangguhan bayaran cukai yang diberikan kepada individu dan majikan terjejas bencana banjir.LHDN berkata pihaknya prihatin kepada mangsa yang terpaksa berdepan kesukaran membuat bayaran ditetapkan.Menurut LHDN, tarikh bayaran anggaran cukai kena dibayar bagi bulan Disember 2021 akan dilanjutkan sehingga 31 Januari 2022.Sementara bayaran bagi ansuran siasatan, audit dan pungutan guaman sivil bagi bulan Januari 2022 ditangguhkan sehingga Februari 2022.Dalam pada itu, bayaran cukai bulanan atau cukai tahun taksiran semasa (PCB) dan cukai tertunggak (CP38) akan dilanjutkan sehingga 31 Januari 2022.“Bayaran baki cukai dibenarkan penangguhan sehingga ke suatu tempoh yang dimohon oleh pembayar cukai,” kata LHDN dalam satu kenyataan hari ini.Menurut LHDN, pembayar cukai atau majikan boleh mengemukakan permohonan penangguhan bayaran itu sama ada melalui emel [email protected] atau borang maklum balas di laman sesawang rasmi mereka.Banjir melanda lapan negeri di semenanjung selepas hujan berlarutan beberapa hari bermula 18 Disember.Selangor adalah negeri yang paling teruk dilanda banjir di mana puluhan ribu menjadi mangsa di beberapa kawasannya termasuk Hulu Langat, Shah Alam dan Klang.Setakat ini, banjir di seluruh negara memakan 48 korban dan beberapa lagi masih dilaporkan hilang.


'Apa beza kerajaan PH dengan sebelum ini?', Muda selar Saifuddin berhubung Sosma

Muda hari ini membidas Menteri Dalam Negeri Saifuddin Nasution berhubung Akta Kesalahan Keselamatan (Langkah-Langkah Khas) 2012 atau lebih dikenali sebagai Sosma, mangatakan hasrat kerajaan untuk tidak mengkaji semula mengenainya seakan kembali ke “takuk yang lama”, tiada perbezaan dengan kerajaan sebelum ini.
Dalam sebuah kenyataan, Naib Presiden Muda Zaidel Baharudin berkata walaupun Saifuddin mendakwa Sosma tidak sama seperti Akta Keselamatan Dalam Negeri (ISA) yang sudah dimansuhkan, namun ia adalah satu undang-undang yang “sangat berat sebelah.”
“Sosma memberikan banyak kuasa yang diberikan kepada pihak penguasa tanpa sebarang semak dan imbang, sebagai contoh penahanan selama 28 hari tanpa perlu melalui proses mahkamah (dalam tempoh penahanan) kalau jatuh kepada individu biasa, itu merupakan satu hukuman yang amat berat tanpa sebarang perbicaraan atau pertuduhan,” katanya.
Selain itu, Zaidel berkata Sosma juga membenarkan pihak penguatkuasa memintas komunikasi secara terus tanpa sebarang mekanisme semak dan imbang.
“Saya berpendapat kuasa yang menyeluruh seperti ini membolehkan ianya terdedah kepada penyalahgunaan.”
Pada 13 Disember, Saifuddin berkata pada sidang media kerajaan tidak berhasrat untuk mengkaji semula akta kontroversi itu.
Beliau berkata Sosma membenarkan proses mahkamah berlaku, dengan mengatakan di bawah Sosma, tempoh tahanan "hanya 28 hari" berbanding undang-undang sebelumnya, Akta Keselamatan Dalam Negeri.
Malahan Saifuddin berkata, tangkapan di bawah Sosma hanya dilakukan selepas  proses "risikan dan bukti yang diperolehi”.
Kenyataan Saifuddin itu diselar badan peguam Lawyers for Liberty (LFL) yang menyifatkan kerajaan Pakatan Harapan membuat “pusingan U” selepas Mac lalu mengundi untuk tidak bersetuju dengan lanjutan tempoh tahanan di bawah Sosma di Dewan Rakyat.
Persatuan Promosi Hak Asasi Manusia (Proham) turut senada dengan LFL, menggesa kerajaan Perdana Menteri Anwar Ibrahim supaya berpegang dengan prinsip reformasi dalam menangani isu hak asasi manusia,
Sementara Ahli Parlimen Pasir Gudang dari PKR Hassan Karim menyelar Saifuddin, menyifatkannya bersikap seperti seorang polis dalam sebuah catatan Facebook.
Terdahulu, pemimpin DAP Gobind Singh Deo berkata kenyataan Saifuddin itu bertentangan dengan pendirian PH yang sudah lama mendesak Sosma dimansuhkan, manakala bekas ahli Parlimen PKR Maria Chin Abdullah, yang pernah ditahan di bawah undang-undang yang sama, mengingatkan Saifuddin bahawa akta itu digunakan terhadap lawan politik walaupun ia didakwa dibuat bagi memerangi keganasan.


PM UK timbang naik gaji sektor awam sebanyak 5%, tamatkan mogok

Perdana Menteri UK Rishi Sunak sedang menimbang untuk menaikkan gaji pekerja sektor awam sebanyak 5% bagi menamatkan gelombang mogok susulan rangsangan luar jangka yang diterima oleh Perbendaharaan negara itu sebanyak 30 bilion pound (AS$36.36 bilion), lapor Sputnik memetik laporan Financial Times.
Memo yang dipetik oleh media menyebut bahawa kenaikan gaji 5% untuk penjawat awam pada 2023-2024 mempunyai "risiko rendah" dalam penetapan penanda aras untuk pertumbuhan gaji sektor swasta.
Langkah itu dibuat selepas angka rasmi menunjukkan bahawa pinjaman awam berkemungkinan 30 bilion paun lebih rendah daripada jangkaan disebabkan oleh penerimaan cukai yang tinggi, penurunan harga tenaga dan pelaburan awam yang rendah.
Unjuran baharu kewangan awam itu memberi peluang kepada Sunak untuk menawarkan kenaikan gaji ketika kerajaannya berusaha untuk menamatkan tindakan mogok yang mendominasi politik semasa kepimpinannya.
Media memetik sumber kerajaan sebagai berkata bahawa London sedang mempertimbangkan kenaikan gaji kira-kira 5% untuk pekerja sektor awam tahun depan selain bayaran terbelakang, walaupun angka itu berada di bawah unjuran inflasi 5.5% untuk tahun depan.
UK menyaksikan beberapa siri mogok oleh penjawat awam sejak beberapa bulan lepas ekoran rasa tidak puas hati terhadap situasi ekonomi yang semakin buruk disebabkan kenaikan harga tenaga dan inflasi yang melambung tinggi.
Pekerja syarikat kereta api, pejabat pos, lapangan terbang dan peguam adalah antara sektor yang  menyertai demonstrasi.
Badan penyiar UK Sky News yang memetik data dari Pejabat Perangkaan Kebangsaan (ONS) negara itu yang berkata jumlah hari bekerja yang hilang akibat pertikaian buruh pada Disember berjumlah 843,000 jam, menjadikan jumlah hari mogok dari Jun hingga Disember 2022 kepada 2,471,000 jam, angka tertinggi sejak 1989.
Pada akhir Januari, ONS berkata jumlah pinjaman awam di UK pada Disember 2022 mencecah 27.4 bilion pound, angka tertinggi pada Disember dalam sejarah UK.


RoS tolak pendaftaran Pejuang

Jabatan Pendaftaran Pertubuhan (Ros) menolak permohonan Pejuang yang diasaskan bekas perdana menteri, Dr Mahathir Mohamad untuk didaftarkan sebagai parti politik.Peguam Mior Nor Haidir Suhaimi yang mewakili Pejuang berkata pihak RoS telah menghantar surat kepada Setiausaha Agung Penaja Pejuang Amiruddin Hamzah mengenai penolakan permohonan itu pada 5.50 petang semalam, atas alasan pendaftarannya dibuat secara tidak teratur.“Kita menunggu arahan anak guam untuk tindakan seterusnya kerana dalam proses ini arahan yang ada mungkin untuk merayu kepada Kementerian Dalam Negeri,” katanya kepada pemberita selepas prosiding di hadapan Hakim Mahkamah Tinggi Mariana Yahya.Hari ini sepatutnya ditetapkan bagi pendengaran permohonan kebenaran semakan kehakiman yang difailkan Pejuang bagi mencabar tindakan RoS yang masih belum meluluskan pendaftaran parti itu.Mior Nor Haidir berkata berikutan keputusan RoS itu,  Pejuang menarik balik permohonan kebenaran semakan kehakiman itu atas alasan ia menjadi akademik.Mior Nor Haidir berkata Pejuang dijangka mengadakan sidang media berhubung perkara itu petang ini.Dalam prosiding itu, Peguam Kanan Persekutuan V. Krishna Priya bertindak bagi pihak ketua pengarah RoS dan RoS selaku responden pertama dan kedua.Pada 10 Disember 2020, Amiruddin memfailkan permohonan itu di Mahkamah Tinggi memohon mahkamah mengisytiharkan bahawa tindakan kedua-dua responden tidak memberikan sebarang keputusan atau mendaftarkan parti Pejuang adalah bercanggah dengan kewajiban statutori mereka serta tidak munasabah dan bersifat mala-fide (berniat jahat).Beliau juga secara alternatif memohon deklarasi bahawa kegagalan kedua-dua responden mendaftarkan permohonan pendaftaran parti itu sebagai pertubuhan berdaftar adalah bercanggah dengan pengharapan sah pemohon.Turut dipohon perintah mandamus bagi memaksa kedua-dua responden memutuskan permohonan pendaftaran Pejuang mengikut Seksyen 7(1) Akta Pertubuhan 1966 dalam tempoh tujuh hari dari tarikh penghakiman, kos dan relif lain yang difikirkan wajar oleh mahkamah.


Pemimpin tertinggi MCA, DAP bakal berdebat secara langsung 2 November?

Setiausaha Agung DAP Lim Guan Eng bersetuju untuk berdebat dengan Menteri Pengangkutan, Wee Ka Siong pada 2 November ini berhubung polisi kabotaj negara setelah hampir tiga minggu cabaran debat diajukan presiden MCA itu semasa sidang Parlimen pada 30 September lalu.Dalam satu kenyataan ringkas kepada MalaysiaNow, ahli Parlimen Bagan itu berkata beliau bersetuju dengan cabaran debat itu.Ahli Parlimen Kulai, Teo Nie Ching memaklumkan Lim berhasrat agar debat itu disiarkan secara langsung di saluran televisyen dan platform digital.“TV3 memberitahu saya bahawa mereka bersedia untuk menganjurkan debat antara LGE dan WKS pada 2 November jam 9 malam, tetapi debat tersebut hanya akan disiarkan di platform digital dan tidak akan disiarkan secara langsung di TV,” katanya di laman Facebook beliau.Justeru, Teo berkata saluran Astro Awani bersetuju untuk menyiarkan sesi debat itu di saluran televisyen dan platform digital milik syarikat itu.Terdahulu, perang mulut antara dua pemimpin itu terjadi berhubung penganjuran debat tersebut.Pada 30 September, Wee dan Lim bertikam lidah semasa sesi pertanyaan lisan berhubung polisi kabotaj kerajaan yang didakwa pemimpin DAP itu mengakibatkan negara kerugian projek pemasangan kabel dasar laut.Menurut Weepelaksanaan dasar kabotaj bukan faktor tunggal Malaysia tidak terlibat dalam projek Apricot.Ini kerana faktor lain seperti tawaran dan syarat yang ditetapkan syarikat teknologi turut diambil kira.Sebelum ini, pemimpin kedua-dua parti itu pernah berdebat secara umum pada Februari 2012 di Kuala Lumpur.MCA diwakili bekas presidennya, Chua Soi Lek manakala DAP diwakili Lim.Debat dalam bahasa Mandarin itu berkisarkan masa depan politik kaum Cina di Malaysia.Kedua-dua tokoh itu berdebat kali kedua pada Julai tahun yang sama.Kali ini, Wee menetapkan syarat bahawa debat perlu dijalankan dalam bahasa kebangsaan.MalaysiaNow sudah menghubungi Wee untuk mendapatkan pengesahan mengenai persetujuan beliau untuk berdebat di saluran Astro Awani.


‘Janda Pulang’ dan ‘Puteri Mandi’

Hari Raya adalah tarikh yang mustahil dapat aku lupakan.Tapi sebelum Hari Raya sampai, ada puasa. Bulan puasa sampai dulu.Raya dan puasa ini ikat berikat. Aku tak berapa pasti ketika bila aku mula ingat akan puasa dan raya.Apa yang pasti sebelum aku masuk sekolah lagi aku sudah tahu raya dan puasa. Aku mungkin berusia tiga atau empat tahun. Ini ketika keluarga kami masih tinggal di Sekolah Tapak.Zaman ini bila bulan puasa sampai, sekolah akan bercuti.Keluarga aku semua pulang ke Kampung Tengah, kampung di mana aku dilahirkan.Aku ingat lagi satu petang aku bermain di tepi laman rumah Mak Mok aku.Mak Mok ialah kakak kepada emak aku.Rumah Mak Mok tidak jauh dari rumah kami.Ketika bulan puasa kadang-kadang kami berkumpul di rumah Mak Mok.Kami budak-budak, seperti aku dan adik aku tidak berpuasa.Abang aku yang lebih tua sudah mula berpuasa.Kami yang masih kanak-kanak diberi kebebasan nak puasa boleh, nak makan pun boleh.Emak dan abah aku tidak pernah menakut-nakutkan kami dengan api neraka kalau tak berpuasa.Atau menjanjikan buah anggur di syurga jika kami berpuasa. Atau pun dapat bertemu bidadari.Nama bidadari dari kecil lagi selalu aku dengar, tapi aku tak tahu di mana rumah si minah ini. Zaman budak-budak aku tidak tertarik sangat dengan gadis bernama “bidadari”.Emak dan abah membesarkan aku dalam budaya Melayu.Maka aku fahami yang kami berpuasa kerana kami Melayu.Pada hemat aku kalau kita Melayu maka kita kena berpuasa sebelum raya. Puasa dan raya hari kebesaran orang Melayu.Ketika itu aku tidak tahu pun orang Cina dan orang India pun ada Hari Raya.Dalam tempurung kampung, aku menjangka hanya orang Melayu sahaja ada puasa dan ada Hari Raya.Petang itu di rumah Mak Mok aku dan abang aku sibuk bermain di bawah pokok nangka.Hari sudah petang dan kami menunggu masa berbuka puasa. Aku tahu di dapur makanan sedang dimasak.Aku tahu petang ini ada “Janda Pulang”.Dalam Kampung Tengah tak ada siapa jadi janda.Malah ketika itu aku tidak faham akan makna perkataan janda.Untuk aku janda ialah Janda Pulang.Awal tadi sepupu aku, Abang Kassim Doyok memanjat dan mengambil kelapa muda untuk membuat Janda Pulang.Janda Pulang adalah sejenis minuman yang selalu dihidangkan ketika bulan puasa.Air kelapa muda yang isinya dikaut dan dimasukan sama ke dalam balang. Sedikit gula ditambah untuk memaniskan air kepala ini.Kenapa nama minuman ini Janda Pulang tidak pula aku kaji. Apa yang aku tahu dalam bulan puasa selalu ada Janda Pulang sebagai minuman ketika berbuka puasa.Ketika aku membesar bulan puasa adalah bulan paling seronok. Aku bukan seronok berpuasa tapi seronok menikmati pelbagai kuih muih berbuka puasa.Adat keluarga kami ketika berbuka agak ketat.Kami budak-budak yang tidak berpuasa duduk di tepi dahulu. Orang dewasa duduk bersila di atas tikar.Orang yang berpuasa diberi penghormatan untuk merasa juadah terlebih dahulu.“Wan dah buka ke belum?” Aku melaung bertanya kepada Wan Rahmah aku. Kesabaran untuk bertemu Janda Pulang teruja.“Bolom… tengok bulu romo kau. Nampak lagi ko tidak?” Dari atas rumah aku terdengar jawapan dari Wan Rahmah.Wan Rahmah aku ini menjadi pakar rujuk untuk kami kanak-kanak.Untuk Wan Rahmah kunci mengenal waktu berbuka ini senang saja.Caranya cukup ilmiah sama setaraf dengan Galileo Galilei (1564 -1642) pakar kaji bintang dari Itali.Angkat tangan dan tengok bulu roma. Kalau masih nampak bulu roma ertinya belum waktunya untuk berbuka. Ertinya hari masih terang benderang.“Cubo tengok bulu romo?” Suara Wan Rahmah.Bila mendengar itu aku berlari ke bawah pokok nangka dan melihat bulu roma di lengan.“Wan dah gelap dah boleh berbuka.” Aku melaungkan waktu berbuka.“Kao bawah pokok memang la golap. Poei tongah laman, tengok bawah pokok tak aci.”Wan Rahmah memberi penerangan kerana aku melihat bulu roma di bawah lindungan pokok nangka.Aku menapak ke tengah laman dan mengangkat lengan.Bulu roma aku masih jelas kelihatan. Petang itu aku gagal untuk mempercepatkan pertemuan aku dengan Janda Pulang.Pada tahun 1954 keluarga kami berpindah dari Sekolah Tapak ke Sekolah Melayu Kuala Klawang. Rumah Cikgu Zaleha di pinggir pekan Kuala Klawang.Hari berganti hari. Musim beralih. Tahun bertukar tahun. Aku dari tak sekolah sudah masuk sekolah pada tahun 1957.Di Kuala Klawang Wan Rahmah tak perlu lagi melihat bulu roma untuk mengetahui bila waktu berbuka.Berek sekolah rumah kami tinggal tidak jauh dari rumah pasung. Setiap petang akan kedengaran siren dari rumah pasung dengan jelas.Ketika aku dalam darjah dua sekali lagi keluarga kami pindah.Kali ini ke Sekolah Umum Batu Serambai.Ini kawasan kampung Melayu tradisional.Tanda berbuka puasa kami berubah. Kali ini kami berbuka puasa apabila terdengar pukulan beduk buluh dari Surau Lebai Juri.Bunyi beduk ini boleh didengar dengan jelas. Surau Lebai Juri terletak tepi kawasan sawah tidak jauh di hadapan sekolah dan berek guru.Dalam darjah satu hingga ke darjah tiga aku tidak berpuasa. Bila masuk darjah empat aku mula belajar berpuasa. Puasa aku puasa ikut-ikutan.“Kalau tak tahan, boleh berbuka.” Nasihat Wan Rahmah aku yang demokratik.Bila aku masuk Standard Six di Goverment English School (GES) puasa aku berubah.Kali ini bukan lagi puasa pantun dua kerat:“Puasa yang yuk,Pagi-pagi buka periuk.”Aku masih ingat lagi Wan Rahmah aku mengajar aku memasang niat puasa.Wan Rahmah aku buta huruf tapi dia hafal niat puasa dalam bahasa Arab.“Nawaitu saumarodin.” Wan Rahmah aku mengajar aku memasang niat berpuasa selepas sahur sebelum tidur.Di atas bantal aku mengulang-ulang niat puasa dalam bahasa Arab.Aku terlupa bahasa Arab ini dan merasa agak kekok.“Nawaitu sama rodin. Wan Tuhan ni tak faham bahasa Melayu ko?” Aku bertanya bila aku merasa susah untuk menghafal bahasa Arab.“Pasang niat dalam ati, tak po kito ni Melayu, bukan Arab.”Wan Rahmah aku memberi pendidikan awal tentang falsafah Islam Budaya yang sampai sekarang aku pegang.Tok Wan Rahmah aku berkahwin dengan Tok Sidek yang tak pernah aku temui.Tok Sidek ini peneroka, pembuka dan pengasas Kampung Tengah.Tok Sidek juga guru agama.Aku masih ingat lagi surau dalam kawasan rumah kami.Ini surau tempat Tok Sidek mengajar anak-anak kampung membaca Quran.Hakikatnya aku dibesarkan dalam suasana Islam Melayu dan bukan Islam Arab.Aku masih ingat lagi surah Wan Rahmah aku tentang asal-usul kami. Kami ini dari suku Biduanda. Ini darah keturunan Sakai Negeri Sembilan.“Kito ni dengan Rayat samo.” Wan Rahmah memberi penerangan.Untuk orang Negeri Sembilan, Orang Asli dipanggil Rayat.“Dulu, tujuh keturunan dulu, kito samo macam Rayat, tapi tok penghulu kito, Muhamad. Kito ikut Muhamad jadi tok penghulu. Itu sajo bezonya. Rayat ado tok batin.”Wan Rahmah aku menerangkan susur galur perpisahan Melayu dengan Orang Asli.Wan Rahmah aku menggunakan konsep penghulu untuk nabi.Penghulu ini lahir dari konsep budaya Melayu.Aku memahami kebenaran pandangan Wan Rahmah aku ini.Tambahan pula aku selalu melihat Rayat yang tinggal di Guntur lalu depan rumah kami.Guntur ini nama kawasan perkampungan Orang Asli yang terkenal dengan air terjunnya.Di zaman kanak-kanak ada satu perkara yang amat menarik ketika bulan puasa dan Hari Raya. Ini tentang melihat anak bulan di Teluk Kemang untuk menentukan bila puasa bermula dan bila kita akan berhari raya.Teluk Kemang ini aku tahu.Wilayah ini terletak di pantai Port Dickson.Teluk Kemang Batu 8 pantai berkelah dan mandi-manda.Tempat orang nogori Mandi Safar.Hanya Teluk Kemang tidaklah segah dan hebat seperti Tanjung Keling dalam pesta Mandi Safar.Di minggu akhir bulan puasa Warta Berita Radio Malaya akan mengumumkan lebih awal tentang tarikh menengok bulan di Telok Kemang.Ketika ini aku memasang telinga macam telinga lintah ke hadapan radio.Cikgu Zaleha menerangkan cara menengok anak bulan dengan memakai teropong.Dari atas bukit akan diteropong ke tengah lautan.Anak bulan ini dilihat di waktu senja dalam gelap.Cahaya anak bulan ini akan melintas sebentar sebelum menghilang.“Jika sekelimbas cahaya anak bulan ini dilihat, itu tanda bulan baru suado sampai.” Cikgu Zaleha memberi penerangan.Di zaman kanak-kanak malam melihat anak bulan untuk mula berpuasa tidaklah begitu menggerunkan.Tapi malam melihat anak bulan untuk menetapkan tarikh bila Hari Raya untuk aku adalah detik-detik saspens macam babak filem olahan Alfred Hitchcock (1899-1980).Pada petang pak haji dan tok lebai mendaki bukit di Teluk Kemang, jiwa aku menjadi tegang.Aku menyimpan penuh harapan agar anak bulan akan dapat dilihat.Paling menggerunkan jika petang itu di Jelebu bercuaca suram dan renyai-renyai.“Kalau macam ini hari ujan, tak nampak anak bulan malam ini.” Wan Rahmah aku memberi pendapat.Pandangan Wan Rahmah aku ini amat-amat menakutkan aku.Malah kawan-kawan sekampung juga menjadi risau dan gelabah.Kami budak-budak hanya nak tahu esok raya atau tak jadi raya.Pengumuman dari Radio Malaya dinanti-nanti.Di rumah mereka yang ada radio telinga akan terus di pasang untuk mendengar Warta Berita jam 8.00 malam.“Anak bulan kelihatan di Pantai Telok Kemang… maka Hari Raya jatuh pada hari…”Inilah suara pembaca warta berita Radio Malaya aku hendak dengar.Berita lain seperti “harga getah” atau “perang di Vietnam” atau “pilihan raya di Amerika” aku tidak peduli. Aku tak mahu dengar.Bila puasa selesai Hari Raya sampai.Hari Raya ini akan menenggelamkan semua ingatan-ingatan dalam bulan puasa.Pada Hari Raya aku bertemu lemang, rendang, tapai, kuih wajik dan kuih bahulu.Untuk aku dari zaman aku kanak-kanak lagi aku fahami lima juadah ini memberi definisi raya bagi budaya Melayu.Di zaman itu aku anggap tanpa juadah ini, Hari Raya akan gagal.Kemelayuan Hari Raya akan hilang.Aku tak dapat membayangkan Hari Raya tanpa lemang.Bagaimana agaknya hari raya tanpa tapai. Pada ingatan aku, tanpa tapai Hari Raya akan gagal, tak manis seperti tapai.Hari Raya juga ada lemang.Lemang beras pulut yang dimasak dalam buluh asal-usulnya adalah cara masakan Sakai, Rayat atau Orang Asli.Untuk ini lemang adalah bukti kebenaran kata-kata Wan Rahmah aku bahawa antara Melayu dengan Sakai ini tidak ada bezanya.Lalu aku teringat akan Puteri Mandi.Apa dia Puteri Mandi ini? Apakah Puteri Mandi juga jambatan penghubung antara Melayu dengan Sakai?Puteri Mandi bunyinya mengghairahkan dan mengancam kejantanan.Pertama kali aku berkenalan dengan Puteri Mandi aku juga hairan kenapa namanya Puteri Mandi.Puteri Mandi ini juadah bulan puasa. Cara membuatnya tidak susah.Tepung beras pulut diuli kemudian dijadikan ketulan sebesar guli.Tepung yang dibulatkan ini akan ditenyeh sebelum direbus dalam air panas.Dalam masa yang sama kelapa yang tidak tua dan tidak muda akan dikukur dan direbus dalam cecair gula kabung.Kemudian tepung yang telah direbus dimandikan dalam cecair gula kabung.Maka inilah Puteri Mandi. Tepung mandi dalam cecair gula kabung.Kelapa yang telah dikukur itu akan menjadi rambut “Tuan Puteri” yang badannya putih melepak mandi dalam kolam air manis berwarna coklat.Aku yakin juga Puteri Mandi ini lahir dari pembudayaan Melayu yang berakar umbi dari budaya Orang Asli.Melayu dan Sakai tidak ada masalah dengan tubuh badan manusia.Melayu tidak obsesi untuk mengawal tubuh badan manusia.Melayu bukan seperti budaya Arab yang takut dengan nikmat tubuh badan manusia.Justeru perlu dibungkus.Ketika aku membesar aku tidak hairan melihat kakak dan abang, emak atau ayah mandi bogel, separa bogel atau berkemban atau berkain cukin dalam sungai atau di perigi.Melayu sama seperti Sakai dan Dayak merayakan keindahan tubuh badan manusia.Sama ada dapat dilihat tubuh badan puteri yang sedang mandi itu, aku rasa terpulang kepada imaginasi sendiri.Apa yang indah ialah Puteri Mandi seperti Tapai ini manis untuk berbuka puasa.Selamat Hari Raya.


Lagi bazar Ramadan diarah tutup langgar SOP

Bazar Ramadan Bukit Nyamuk di Kuala Nerang diarahkan ditutup, susulan pemeriksaan pihak Majlis Daerah Padang Terap (MDPT) mendapati prosedur operasi standard (SOP) gagal dipatuhi oleh peniaga serta pengunjung bazar itu.Yang Dipertua MDPT Suhaimi Abd Rahman berkata penutupan operasi bazar berkenaan berkuat kuasa Khamis, namun beliau tidak menyatakan tempoh penutupan bazar Ramadan itu.“Ia sebagai langkah berjaga-jaga bagi mengelakkan kejadian atau penularan wabak Covid-19 daripada berlaku di dalam kelompok komuniti daerah ini,” katanya dalam sebuah kenyataan.Katanya antara SOP yang gagal dipatuhi peniaga dan pengunjung seperti yang ditetapkan oleh Majlis Keselamatan Negara (MKN) ialah tidak menyediakan kaunter saringan dan pemeriksaan suhu badan, tiada kawalan keluar masuk ke tapak bazar, tidak memakai pelitup muka, dan sebagainya.Beliau berkata jika arahan berkenaan gagal dipatuhi, tindakan penguatkuasaan serta undang-undang akan diambil selaras dengan peruntukan kuasa kepada MDPT di bawah Seksyen 72(1)(f) Akta Kerajaan Tempatan 1976.